Kemahiran, Pengalaman Atau Kelulusan Akademik: Mana Satu Lebih Penting?

Adalah menjadi satu kebiasaan bagi kita untuk mempunyai satu kepercayaan bahawa pelajar yang mendapat markah ujian rendah adalah tidak bijak dan membuatkan mereka tak mengelak untuk mengambil jurusan yang sukar yang membawa kepada beberapa pekerjaan terbaik.

Namun, hal ini terbukti meleset. Ia adalah kerana orang ramai tersalah anggap terhadap mereka dan tidak menyedari bahawa setiap orang lebih pintar daripada orang lain dengan cara mereka sendiri.

Malah, sejumlah daripada individu yang berjaya pada hari ini tidak menghabiskan pengajian mereka. Mereka ini tidak mencapai kejayaan dengan memperoleh segulung ijazah, tetapi dengan mengasah kemahiran yang mereka miliki.

Akan tetapi, pelajaran dan pendidikan masih menjadi perkara yang terpenting dalam kehidupan, tetapi bukan penentu segalanya.

Berita baik bagi semua orang yang tidak begitu berminat atau mampu dalam mendapatkan ijazah adalah bahawa kebanyakan syarikat paling terkemuka hari ini tidak berminat untuk menawarkan pekerjaan kepada mereka yang menamatkan program ijazah empat tahun.

Sebaliknya, mereka mahu anda mempunyai kemahiran yang diperlukan untuk bekerja.

Syarikat-syarikat terkemuka di dunia seperti Apple, IBM, dan Google, percaya dengan ciri-ciri seperti belajar sendiri, inovasi, minat dan mempunyai matlamat yang jelas.

Laman sesawang Glassdoor telah menyusun senarai syarikat "Top" yang tidak memerlukan ijazah daripada kolej atau universiti. Syarikat-syarikat seperti Google, Apple, dan IBM lebih mencari mereka yang mempunyai kemahiran berbanding ijazah.

Menurut ketua organisasi bakat IBM, jenis pekerjaan ini dipanggil pekerjaan kolar baru di mana kelayakan calon dilihatkan berdasarkan kemahiran mereka.

Dengan cara ini semua pemohon yang gagal melengkapkan ijazah empat tahun dengan apa cara sekalipun tetapi telah membuktikan pengetahuan teknikal mereka akan berpeluang menjadi sebahagian daripada organisasi ini.

Tanmay Bakshi, salah seorang pengaturcara perisian termuda di dunia, adalah satu contoh sedemikian.

Tanmay menonton dokumentari tentang IBM Watson ketika berusia 11 tahun dan mula ketagih dengannya.

Beliau kemudian mendapat inspirasi untuk membangunkan aplikasi Wastson pertama yang dinamakan sebagai "Ask Tanmay".

Setelah beberapa ketika, Tanmay menjumpai bug di dalam perkhidmatan Penukaran Dokumen oleh IBM dan berkongsinya di Twitter.

Hal ini disedari oleh IBM dan menghubungi Tanmay muda. Sebaik sahaja dia dihubungi, Tanmay diambil bekerja dengan IBM.

Dengan cara yang sama, jika anda mempunyai ijazah dalam beberapa program lain tetapi minat dalam mempelajari membangunkan perisian, anda masih boleh mendapatkan pekerjaan di syarikat terkemuka di dunia.

Terdapat banyak contoh dalam hal ini di mana mereka bekerja dalam bidang lain pada mulanya tetapi berakhir dengan melakukan apa yang mereka suka.

Angela Taylor adalah salah satu contoh terbaik di mana dia bekerja di bahagian Sumber Manusia di Google dan dengan sikapnya yang sangat berdedikasi, dia kini menjadi jurutera Google.

Ini menjelaskan bahawa potensi dalam setiap individu diserlahkan dengan menggabungkan kuasa komputer dan perisian.

Untuk meneruskan, keinginan untuk belajar adalah penting dan guru atau ibu bapa perlu memahami fleksibiliti kanak-kanak untuk belajar mengikut kadar mereka sendiri dan mereka seharusnya tidak terlalu ditekan untuk mendapatkan markah yang tinggi di sekolah.

Setelah seseorang itu diberikan kelonggaran, mereka akan dilengkapi dengan kemahiran tertentu dan pengetahun, berbanding hanya segulung ijazah.

Ijazah bukan sekadar untuk mendapat pekerjaan atau membina kerjaya. Manfaatnya memberi kesan kepada semua aspek kehidupan iaitu intelektual, sosial, sukan, peribadi, seni, etika dan banyak lagi.

Perekrut atau majikan sering menulis iklan pekerjaan yang menyatakan bahawa ijazah diperlukan untuk pekerjaan, membuatkan pasaran menghargai ijazah.

Di samping itu, terdapat lebih banyak pekerjaan pada hari ini berbanding 50 tahun yang lalu yang melibatkan kerja menggunakan otak dan kurang pekerjaan yang melibatkan kemahiran manual.

Ijazah adalah permulaan dalam kehidupan kerja diikuti dengan pengalaman akan semakin memberikan peluang untuk perkembangan selanjutnya dalam kerjaya seseorang.

Perkara ini ditegaskan oleh Andrew Main, dekan bersekutu di Universiti Bournemouth di mana beliau berasakan bahawa kelayakan mendedahkan lebih banyak tentang seseorang daripada kehebatan akademik.

Hari ini kebanyakan orang memiliki atau ingin memiliki segulung ijazah, dan masih ada kecenderungan untuk terus menyambung pelajaran ke peringkat ijazah secepat yang boleh.

Adakah individu berusia 21 tahun dengan pengalaman selama 3 tahun dan telah menyelesaikan beberapa kelayakan industri yang relevan pada masa ini dilihatkan sebagai lebih atau kurang sebagai sumber yang berharga berbanding seorang graduan universiti yang berkelayakan yang tidak pernah melangkah kaki di persekitaran pejabat sebelum ini?

Cuba letakkan diri anda dalam situasi tersebut. Adakah anda rasa anda mempunyai kedudukan yang lebih kukuh kerana memiliki pengalaman kerja 3 tahun, atau pun anda lebih kukuh dengan mempelajari sesautu dengan kemahiran praktikal yang kurang?

Kelayakan ijazah pernah menjadi faktor penentu utama mendapatkan pekerjaan, tetapi semakin ramai orang memiliki ijazah, terutama sejak beberapa tahun kebelakangan ini, majikan telah menjadi kurang tertarik secara keseluruhannya dan memberi lebih tumpuan kepada pengalaman.

Jika anda bertanyakan kepada majikan sama ada mereka akan memilih lepasan ijazah tetapi tidak mempunyai pengalaman, atau mereka yang tidak memiliki kelulusan tetapi dengan 3 tahun pengalaman kerja yang relevan, kemungkinan besar individu yang mempunyai pengalaman akan dipilih.

Kebanyakan ciri pekerjaan yang ada ketika ini merujuk kepada apa-apa pendidikan dan kelayakan yang diperlukan biasanya disebut sebagai 'ideal' atau 'berfaedah' dan bukannya paling penting.

Semasa menyemak CV, secara peribadi dan bersama-sama majikan, pengalaman dilihat terlebih dahulu sebelum kelulusan dalam kebanyakan kes.

Dan sudah tentu hal ini sangat berbeza dalam beberapa bidang di mana tahap pendidikan tertentu diperlukan untuk melepasi tahap tertentu, seperti bidang undang-undang, perakaunan, kejuruteraan dan sebagainya.

Hal ini dijelaskan oleh Matt Hackett, pengurus pasukan perekrutan digital & pemasaran di Orchard yang melihat nilai pengalaman di tempat kerja adalah lebih penting berbanding kelulusan.


8 Perkataan Inggeris Yang Berasal Daripada Melayu

Bahasa merupakan satu bentuk komunikasi yang telus membolehkan pengambilan terma atau istilah tertentu dipinjam daripada sesuatu bahasa, diangkat sebagai terma rasmi dalam bahasa lain.

Bahasa Melayu tidak terkecuali. Dalam penggunaan bahasa seharian kita, kita sering  menggunakan perkataan-perkataan bahasa Melayu yang sebenarnya diambil daripada bahasa lain seperti bahasa Inggeris atau Arab.

Tetapi bagaimana pula dengan bahasa lain yang meminjam daripada bahasa Melayu?Ada ke? Ada! Banyak sebenarnya. Mari kita melihat 10 contoh perkataan bahasa Inggeris yang sebenarnya dicedok daripada istilah dalam bahasa Melayu.

Digunakan dalam bahasa Inggeris bagi menggambarkan tindakan seseorang yang sedang marah, perkataan 'amok' sebenarnya datang daripada istilah Bahasa Melayu 'amuk' tanpa perubahan maknanya.

Perkataan Inggeris 'amok' mula digunakan secara rasmi sejak tahun 1665, selepas pelawat ke Tanah Melayu mendapati di kalangan lelaki Melayu ada satu sindrom di mana seseorang boleh mengamuk dan marah-marah, sehingga sanggup membunuh semua individu yang ada di sekelilingnya.

Contoh penggunaan : "The father ran amok without realizing he is not wearing any pants."

Siapa sangka perkataan ini datang daripada istilah Bahasa Melayu, sila angkat tangan!

Perkataan ini sebenarnya datang daripada perkataan 'mambu' yang merujuk kepada sejenis tumbuhan (pokok mambu).

Kedatangan orang Belanda meminjam perkataan itu kepada 'bamboes', bagi merujuk kepada pokok buluh. Kenapa? Tidak diketahui kenapa orang Belanda menggunakan nama 'pokok mambu' untuk merujuk pokok buluh.

Bagaimanapun, istilah Belanda itu lekat dengan ejaan 'bamboo' diperkenalkan dalam Bahasa Inggeris pada tahun 1586. Istilah 'bambu' juga wujud dalam kamus bahasa kita tetapi hanya di Indonesia mereka menggunakannya secara meluas.

Contoh penggunaan : "Stop hitting your son with the bamboo stick."

Zaman sekarang jarang orang Melayu menamakan nama anak-anak mereka dengan nama bunga. Apa kata untuk bakal anak perempuan anda kelak, namakan dia dengan nama 'Cananga'?

Cananga diambil daripada istilah 'kenanga' yang kita gunakan bagi merujuk kepada pokok kenanga, yang dijumpai di kawasan sekitar kita.

Bukan setakat nama 'kenanga' dipinjam - malahan nama spesisnya turut sama menggunakan istilah asalnya iaitu 'canangium.' Agak menarik untuk diguna sebagai nama anak lelaki, sebagai contoh Canangium bin Iluminasi...

Sejenis burung yang dikatakan pandai bercakap, istilah 'cockatoo' yang digunakan dalam bahasa Inggeris datang daripada istilah Belanda 'kaketoe' yang sebenarnya dipinjam daripada istilah bahasa Melayu 'kakatua.'

Istilah 'cockatoo' mula dimasukkan ke dalam kamus bahasa Inggeris sejak tahun 1634.

Contoh penggunaan : "The cockatoo wings is hurt so it cannot fly."

Kami tidak tahu mengapa ejaan 'durian' diambil tanpa dilakukan sebarang perubahan pada ejaannya, berbeza dengan perkataan-perkataan lain dalam senarai ini.

Perlu ke kami perkenalkan apa itu durian? Baiklah. 'Durian' adalah sejenis buah berduri yang kebiasaannya berwarna hijau gelap atau coklat, mempunyai isi berwarna kuning yang rasanya sangat padu.

Bagaimanapun, bukan semua orang tahan dengan bau durian yang agak kuat aromanya. Perkataan 'durian' direkodkan ke dalam Bahasa Inggeris sejak tahun 1588.

Contoh penggunaan : "Let's eat a lot of durian when we visit Malaysia!"

Gambir adalah istilah yang digunakan oleh kita untuk merujuk kepada sejenis tumbuhan yang banyak didapati di negeri Sarawak.

Dikenali sebagai penawar sakit gigi yang sangat mujarab, khasiat gambir adalah kesan kebasnya yang mampu membuatkan seseorang dapat melawan kesakitan. Walau demikian, lebih ramai orang lelaki menggunakan gambir untuk tujuan lain yang tidak mahu kami bincangkan di sini.

Istilah gambir dalam bahasa Inggeris adalah 'gambier', dengan ejaannya sedikit sahaja diubah untuk membezakan cara sebutannya diamalkan sejak tahun 1800.

Contoh penggunaan : "Try to put some gambier on your tooth ache. It will help to sooth things out."

Apabila dilihat dalam senarai ini, baru penulis perasan majoriti istilah pinjaman ke bahasa Inggeris meliputi tumbuh-tumbuhan - seperti 'rattan'.

Perkataan asalnya adalah rotan, sejenis tumbuhan berbatang yang keras dan tahan lasak. Selain itu, rotan juga digunakan oleh orang Melayu sebagai kata kerja yang selalu diucapkan oleh ibu bapa kepada anak-anak mereka seperti 'kau nak kena rotan?'.

Istilah 'rattan' telah pun dipinjam bahasa Inggeris sejak tahun 1606.

Contoh penggunaan : "All my furniture are made of rattan because I am rich."

Salah satu trend fesyen yang tak pernah ketinggalan zaman sama ada secara tradisional atau moden, kain sarung merupakan aksesori yang terkenal di seluruh dunia - hasil ciptaan dan rekaan orang Melayu zaman dahulu.

Boleh dipakai oleh lelaki dan wanita, warga barat kerap mengenakan 'sarong' ketika memakai baju mandi, membolehkan tubuh mereka dilindungi daripada pandangan-pandangan liar.

Istilah 'sarong' dijadikan penggunaan secara rasmi bahasa Inggeris sejak tahun 1830 dan sehingga kini popular untuk digayakan setiap masa.

Contoh penggunaan : "Please wear sarong if you are planning to wear that bikini."


Kegilaan Kitab Tajul Muluk a.k.a Malay Magic Book

Kitab Tajul Muluk adalah sebuah naskah kuno yang berasal (original) dari Arab. Kemudian, kitab ini telah dibawa masuk ke Aceh oleh pedagang dari Parsi dan Turki sekitar abad ke-16.

Naskah asli manuskrip kuno tersebut awalnya hanya ditulis tangan dengan menggunakan huruf dari bahasa Arab. Kitab ini telah tersebar ke Malaysia dan menjadi begitu popular dikalangan masyarakat Melayu sehingga ramai orang barat menyangka kitab ini berasal dari negara kita dan ada yang menggelarkannya sebagai "Malay Magic Book".

Ilmu Tajul adalah nama yang paling sering digunakan untuk sistem geomancy Melayu, yang terdiri daripada prinsip-prinsip metafizik dan geomantik.

Hal ini dipertimbangkan ketika menyusun atau merekabentuk sesebuah bangunan untuk mempertingakatkan dan menjaga kesejahteraan.

Ia secara tradisinya diamalkan oleh dukun atau bomoh dan arkitek dari Malaysia dan Indonesia. Istilah ini sebenarnya merujuk kepada sebuah buku berjudul "Tajul Muluk" inilah, yang meliputi beberapa topik lain termasuk ubat herba, astrologi dan tafsiran mimpi bersama dengan geomancy.

Walaupun semua subjek ini boleh dikategorikan di bawah istilah "tajul", ia biasanya merujuk kepada upacara dan kaedah untuk membina bangunan dalam budaya Melayu.

Sejarah geomancy Melayu tidak pernah didokumentasikan, namun sistem ini mengandung simbolisme budaya asal India, menunjukkan bahawa ia telah wujud sejak zaman Hindu-Buddha dalam sejarah Asia Tenggara.

Sesetengah mendakwa bahawa ia mungkin telah dipengaruhi oleh sastra vastu India atau feng shui Cina, yang kedua-duanya secara tradisinya diamalkan di Semenanjung Tanah Melayu.

Kisah awal dari karya ini berasal dari buku Taj-al-Mulk (yang bermaksud "Mahkota Diraja dari Berlian" dalam bahasa Arab) yang ditulis untuk institusi diraja Aceh.

Tajuknya disebut "Tajul Muluk" dalam bahasa Melayu agar maklumat yang terkandung dirujuk sebagai tajuk "muluk" bersahaja atau ilmu tajul, yang bererti "pengetahuan tentang Tajul Muluk".

Menurut seorang penulis British, Walter William Skeat dalam bukunya Malay Magic, yang diterbitkan pada tahun 1900, upacara tajul muluk adalah upacara kebiasaan masyarakat melayu. Amat memalukan bagi kita.

"Walaupun dalam membuat laluan melalui hutan, upacara ritual ini tidak diabaikan. Pada suatu hari, saya bertembung dengan sekumpulan orang Melayu di hutan Labu yang terlibat dalam projek jalan raya baru kerajaan Selangor.

Kemenyan telah dibakar dan disebarkan ke jejak-jejak yang dibuat. Saya dimaklumkan bahawa upacara-upacara yang diperlukan (untuk mengusir roh-roh jahat dari jejak) telah berjaya diselesaikan," kata Walter William Skeat.

Dengan kebangkitan pergerakan Islamisasi di Asia Tenggara pada tahun 1980-an, aspek-aspek animistik dan Hindu-Buddha budaya Melayu tidak digalakkan.

Hari ini tajul muluk dianggap sebagai peninggalan tahyul masa lalu dan buku-buku yang ditulis mengenai perkara ini diharamkan di Malaysia.

Satu lagi teknik yang mungkin lebih tua, iaitu kaedah melibatkan mimpi. Selepas membersihkan kawasan tersebut, dukun meletakkan empat tongkat di tengahnya dan memanggil nama dewi atau roh tempatan yang mengetui kawasan itu.

Tanah tersebut kemudian dibungkus dengan kain putih, diasapkan dengan kemenyan dan ditempatkan di bawah bantal penghuni di malam hari.

Sebelum tidur, 2 baris terakhir dari mantra tersebut diulangi. Jika penghuninya mengalami mimpi buruk, rumah itu tidak boleh dibina.

Jika mimpi itu baik, keempat-empat sudut tersebut dipacakkan dengan kayu. Ranting mati kemudian diambil dan ditimbun dengan tanah sebelum dibakar.

Selepas ranting itu menjadi abu, ia disapu dan ditutupi. Mantra seperti dibawah kemudian diucapkan:

Pagi berikutnya, abunya dibuka dan "Tuhan" akan menunjukkan tanda potensi baik dan buruknya kawasan tersebut.

Gambar di atas menunjukkan Kitab yang dikatakan asli Tajul Muluk dari Parsi

Cara ini tidak lagi dipraktikkan hari ini kerana asalnya sebelum datang dari sebelum Islam.

Nama "Menteri Guru" mungkin merupakan bentuk alternatif dari Betara Guru (dari bahasa Sansekerta Bhattara Guru yang bererti "guru-tuan"), sebuah julukan untuk dewa Hindu Siwa atau Siwa.

Empat sudut yang disebutkan dalam mantra ditemukan dalam konsep dunia spiritual Melayu, India, dan Cina. Dalam kosmologi Hindu, permukaan bumi diwakili sebagai segi empat sama merujuk kepada hubungan cakerawala dengan matahari terbit dan matahari terbenam.

Bagi bangunan Melayu tradisional, tiang utama yang terletak di tengah-tengahnya dipanggil sebagai "tiang seri" di mana dikatakan tempat tinggal semangat rumah.

Kadang-kala ia boleh dihiasi dengan keris keluarga yang dibungkus kain kuning. Pembinaan mana-mana bangunan bermula dengan menggali lubang untuk tiang utama ini, disertai dengan bacaan sihir.

Masa terbaik untuk melakukan hal ini adalah pukul 7 pagi. Pekerja harus memastikan bahawa bayang-bayang mereka tidak jatuh di lubang atau di tiang itu dan jika ia berlaku, penyakit akan mengikutinya.

Bahan-bahan tertentu kemudian dimasukkan ke dalam lubang seperti brazilwood (kayu sepang), kayu arang, besi terbuang, bijih timah, duit syiling tembaga, kepala tongkat yang pecah atau buah gorek. Untuk menenangkan roh bumi atau syaitan (jembalang tanah atau puaka), kepala, kaki dan darah haiwan juga dimasukkan ke dalam lubang ini.

Bergantung kepada tahap bahaya semangat bumi, haiwan yang digunakan mungkin ayam, kambing atau kerbau.

Seawal permulaan abad ke-20, kontraktor yang menjalankan projek kerajaan juga dikatakan mengebumikan tengkorak manusia di bawah tapak mana-mana struktur besar. Ini cerita orang dulu lah.

Sejumlah kaedah digunakan untuk menentukan sama ada lubang berada di lokasi yang sesuai. Dalam satu contoh, cawan putih dipenuhi air, diasapkan dengan kemenyan dan dibiarkan dalam lubang untuk semalan. Jika cawan masih penuh pada hari berikutnya atau mempunyai serangga hidup di dalam, ia adalah satu petanda yang baik.

Sekiranya serangga mati atau airnya berkurangan, itu adalah petanda yang buruk.

Sebagai alternatif, seseorang boleh menunggu sehingga semua orang telah meninggalkan kawasan tersebut sebelum mengambil tiga gumpalan tanah, memegang di atas kemenyan dan membaca mantera tertentu.

Tanah mesti dibawa pulang tanpa memandang ke belakang. Tanah tersebut kemudiannya diletakkan di bawah bantal penghuni sebelum tidur. Jika mereka mengalami mimpi buruk, salah satu daripada gumpalan tanah dibuang.

Proses ini berterusan sehingga mimpi yang baik muncul dan gumpalan tanah yang menghasilkan mimpi baik tersebut diletakkan di dalam lubang dan berfungsi sebagai asas tiang tiang.

Satu contoh mantera yang dibacakan ketika mendirikan seri tiang adalah seperti berikut:

Seperti bagua (motif keagamaan) Cina dan penjaga Jambudvipa dalam budaya India, astrologi dan geomancy Melayu juga menggunakan lapan mata ramalan.

Dikenali sebagai "lapan binatang", masing-masing sepadan dengan haiwan yang memiliki ciri-ciri sendiri. Lapan binatang itu mengawal panjang ambang rumah. Ini diukur dalam satu depa, panjang bukaan tangan tuan rumah wanita.

Selepas mengukur depa pada tali, tali ini dilipat menjadi tiga sebelum satu pertiga daripada panjangnya dipotong. Selebihnya dilipat menjadi lapan dan dikurangkan menjadi satu pertujuh.

Baki 7 yang lain dibandingkan pada panjang ambang dan berapa jumlah panjang yang terkandung di dalam panjang ambang menentukan haiwan yang sesuai dengannya. Jika pengukuran itu tidak bernasib baik, ambang akan dipotong lebih pendek.


5 Permainan Popular Kanak-Kanak Waktu Petang Zaman Dahulu

Sebagai salah seorang ahli generasi 70an, 80an dan 90an yang mengharungi zaman kanak-kanak sebelum tibanya era millenium, penulis harus mengakui wujudnya perbezaan budaya yang sangat besar dalam corak hidup kanak-kanak zaman dahulu dengan sekarang.

Zaman kini, kanak-kanak tidak lagi diberikan kebebasan yang sama seperti zaman dahulu untuk merayau ke mana-mana yang disukai, berikutan risiko-risiko jenayah yang semakin berleluasa dan kerap dilaporkan. Ini sedikit sebanyak mengubah tabiat kanak-kanak sekarang untuk lebih banyak meluangkan masa dengan gajet dan peranti elektronik, bagi memenuhi masa mereka.

Sangat berbeza dengan permainan kanak-kanak 20 ke 30 tahun dahulu yang lebih fizikal, memaksa kanak-kanak bergerak dan berlari. Berikut adalah lima permainan popular kanak-kanak tidak lama dahulu, yang patut diperkenalkan semula pada generasi muda sekarang.

Tidak diketahui mana satu nama sebenar permainan ini sama ada teng-teng, ting-ting atau ketinting - tetapi apa yang penulis tahu permainan ini cukup mencabar penulis. Kotak akan dilukis di atas tanah sama ada menggunakan kapur atau melorek tanah dengan kayu, untuk dijadikan gelanggang.

Setakat yang penulis tahu, tidak ada format khas untuk bentuk gelanggang yang akan digunakan - penulis sendiri biasa bermain teng-teng kapal terbang yang hanya mempunyai 7 kotak untuk dilompat dan dilangkah. Sedar tak sedar, sebenarnya permainan ini banyak mengajar generasi kami untuk bersabar menunggu giliran selepas gagal atau terkeluar daripada saingan.

Sengaja penulis gabungkan kedua-duanya dalam satu kolum kerana kedua-duanya mempunyai format yang serupa di mana akan berlaku adegan kejar-mengejar yang mendebarkan. Dalam kepala kami zaman dulu, memang rasa macam 'real' kena kejar dengan polis.

'Pukul berapa datuk harimau' pula mempunyai skrip yang sedikit berbeza di mana pemain yang terpaksa menjadi 'datuk harimau' perlu mengejar dan menangkap pemain-pemain lain. Bila kawan pemain yang berbadan besar sikit kena jadi datuk harimau dulu, kami tak risaulah kena tangkap. Siap ada yang sengaja lari dekat dengan dia kerana tahu dia tak larat nak kejar.

Aktiviti 'rounders' adalah sukan besbol versi kanak-kanak yang sangat menguji kesabaran bagi pasukan yang bertahan. Ini kerana bila kena giliran pemain yang handal memukul, bola tenis yang dihentamnya mampu terbang jauh entah ke mana-mana sehingga banyak juga bola tenis kami hilang dulu.

Peraturannya boleh dikatakan sama saja macam sofbol atau besbol, cuma skop padang 'rounders' tidak ada had - semuanya bergantung kepada sejauh mana bola akan terbang. Bagi individu malang yang terpaksa mengorbankan diri terjun ke longkang mengambil bola, pengorbanan itu kebiasaannya tidak akan dihargai orang lain.

Kita tengah masuk longkang nak kutip bola, pasukan kita dan pasukan lawan boleh pula balik ke rumah masing-masing, sebab dah maghrib.

Salah satu permainan yang paling dibenci penulis kerana tak tahan rasa gemuruh jantung berdebar-debar takut ditangkap. Perasaannya sebiji macam tengah tengok cerita hantu. Bagaimanapun, main sorok-sorok ini mampu memperlihatkan siapa yang kreatif dalam memikirkan di mana dan kaedah nak menyorok.

Ada kawan penulis sangat sukar dikesan di mana dia menyorok, sehinggakan ramai yang menyerah dirilah kalau dia main sekali. Kami pun tak tau macam mana waktu tu, kami boleh menyorok di merata-rata tempat. Pembetung, longkang, atas pokok malahan ada juga yang menyorok dalam rumah jiran, tanpa peduli dengan mak ayah dia yang tengok je anak siapalah menyorok dekat tepi kereta.

Selain rounders, zero point memerlukan peralatan khas iaitu sejenis tali yang diperbuat daripada getah yang dianyam menjadi panjang. Hampir mirip dengan aktiviti loncat tali atau 'skipping', zero point pula perlu dimainkan seramai sekurang-kurangnya 3 orang dengan 2 jadi tukang ayun sementara seorang lagi melompat.

Kebiasaannya sukan ni dimainkan oleh kanak-kanak perempuan, kerana nak meloncat tali tu memerlukan kelembutan yang tidak ada pada kanak-kanak lelaki. Tetapi banyak kali juga penulis mencuba dulu namun langsung tak pernah berjaya. Susah sebenarnya nak dapatkan 'timing' lompatan yang cantik kerana kita bergantung dengan kawan yang akan mengayun dan memusingkan tali getah.

Jadi biasanya bila ramai main zero point ni, penulis duduk tepi tengok sajalah dan bagi alasan zero point untuk budak perempuan. Walhal sebenarnya....tak reti nak lompat.


Minuman Tenaga, Punca Kematian Mengejut dan Masalah Jantung - Kajian

Bagi individu yang gemar bersukan, pengambilan minuman pemberi tenaga merupakan satu kebiasaan. Minuman ini menjadi pilihan kerana ianya didakwa dapat memberikan tenaga dengan pantas dan tonik tambahan bagi membolehkan seseorang individu itu berterusan melakukan aktiviti sukan tersebut.

Namun, menurus statistik dan kajian yang dijalankan, pengambilan minuman pemberi tenaga ini boleh meningkatkan risiko serangan jantung termasuklah bagi golongan muda dan remaja yang sihat dan aktif.

Mengikut statistik, daripada 5,448 kes terlebih dos kafein yang dilaporkan di Amerika Syarikat pada tahun 2007, 46% daripadanya berlaku pada orang di bawah umur 19 tahun.

Satu penyelidikan baru mendapati hanya dua tin minuman jenama Monster atau 4 tin minuman Red Bull sudah cukup untuk menaikkan risiko degupan jantung yang tidak normal sehingga boleh mengancam nyawa.

Kajian baru ini telah menganalisis kesan minuman tenaga pada fungsi jantung dan laporan kajian ini telah diterbitkan dalam Journal of the American Heart Association melibatkan 34 orang individu yang berumur antara 18 dan 40 tahun. Mereka secara rawak telah diminta untuk minum 900ml salah satu daripada dua minuman tenaga berkafein yang boleh didapati secara komersial atau minuman plasebo dalam tiga hari berasingan.

Minuman itu telah diminum dalam tempoh 60 minit,  tetapi tidak lebih cepat daripada satu botol (450ml) bagi setiap setengah jam. Kedua-dua minuman tenaga tersebut telah diuji mengandungi antara 304 dan 320mg kafein bagi setiap 900ml.

Para penyelidik  kemudian mengukur aktiviti elektrik hati para peserta dengan elektrokardiogram yang akan mencatatkan cara jantung berdegup serta tekanan darah.

Dalam kajian ini, para penyelidik ini mendapati irama jantung peserta yang telah meminum salah satu minuman pemberi tenaga ini telah terjejas dalam beberapa cara. Penyelidik menggunakan teknik pengukuran yang dikenali sebagai sela masa QT (QT Interval) yang merakam masa yang diperlukan ventrikel pada hati untuk mempersiapkan untuk menghasilkan degupan berikutnya lagi.

Sekiranya sela masa ini terlalu pendek atau terlalu lama, ia boleh menyebabkan jantung berdegup pada kadar tidak normal yang boleh mengancam nyawa. Keputusan menunjukkan bahawa selang masa QT peserta adalah 6 milisaat atau 7.7 milisaat lebih tinggi dalam tempoh 4 jam berbanding peserta yang minum minuman placebo.

Secara umumnya, minuman pemberi tenaga mengandungi kadar gula dan kafein yang tinggi. Kerana jumlah kafein dan gula yang tingg ini, kadar degupan jantung tidak normal (arrhythmia) ini mudah terjadi pada sesiapa sahaja yang meminumnya termasuklah golongan muda yang aktif dan sihat.

Ramai orang sudahpun maklum akan jumlah kafein tinggi pada label minuman ini. Malangnya, terdapat banyak sumber kafein tersembunyi yang mungkin tidak disedari jika merujuk pada label semata-mata.

Bahan-bahan seperti guarana, ginseng, dan taurine mempunyai kepekatan kafein yang sama atau lebih tinggi daripada kafein yang terdapat dalam kopi. Meminum dos yang tinggi mana-mana bahan ini boleh menjadi sangat berbahaya.

Di Amerika Syarikat, kira-kira 31% remaja dari usia 12 hingga 19 mengambil minuman tenaga secara berkala. Lebih ramai orang menggunakan alternatif untuk minuman ini seperti gula getah atau inhaler. Jumlah kafein yang tinggi dalam semua produk ini boleh menyebabkan kemudaratan yang serius.

Kerana jumlah kafein yang tinggi dalam minuman ini, adalah penting untuk mengehadkan pengambil minuman pemberi tenaga ini. Lagipun kandungan gulanya yang tinggi juga sudah cukup memudaratkan sekiranya diambil setiap hari.

Bagi orang dewasa, hadkan hanya 1 tin minuman air tenaga setiap hari. Elakkan juga pengambilan air ini sebelum atau semasa sedang melakukan aktiviti lasak.  Bagi individu yang sememangnya mempunyai masalah jantung, pastikan mendapatkan nasihat daripada doktor dahulu sebelum mengambil minuman seperti ini.

Sekiranya anda meminum minuman pemberi tenaga, elakkan mengambilnya bersama-sama dengan alkohol atau dadah atau keduanya kerana kesannya akan lebih teruk sehingga boleh menyebabkan kematian.


Adakah Saintis Hari Ini Mampu Hasilkan Perisai Milik Kapten Amerika?

Pastinya ramai pembaca iluminasi.com sangat meminati filem adiwira keluaran Marvel Studios dalam Marvel Cinematic Universe (MCU) dan sudah tentu setiap daripada anda mempunyai adiwira kegemaran masing-masing, kan?

Di antara watak Avengers yang paling diminati ramai sudah tentulah Kapten Amerika. Dengan wajah yang tampan, kostum yang cool serta berkaliber, Kapten Amerika boleh dianggap sebagai sebagai ketua dalam Avengers.

Tapi apa yang menarik perhatian tentang watak ini sudah tentulah perisainya yang sangat menakjubkan, membuatkan kita tertanya-tanya adakah mungkin untuk kita mensintesis logam tulen yang kuat seperti keluli dan juga yang ringan seperti aluminium, seperti yang digunakan untuk membuat perisai Kapten Amerika (vibranium)?

Atau mungkin kita boleh menghasilkan sesuatu seperti dilitium, yang membantu kapal angkasa Star Trek bergerak lebih laju daripada cahaya?

Selepas ahli-ahli sains di seluruh dunia mengisi baris terakhir dalam jadual berkala dengan unsur-unsur seperti Nihonium dan Livermorium, mereka dengan segera memutuskan untuk melakukan tugas baharu.

Sejak beberapa tahun kebelakangan ini, para saintis di seluruh dunia telah berusaha untuk mensintesis unsur paling terkenal di alam semesta, Elemen 119 atau Ununennium.

Walau bagaimanapun, selepas percubaan berulang kali, mereka masih gagal menghasilkannya.

Oleh itu, persoalan yang bermain di fikiran adalah, adakah kita dapat mensintesis unsur-unsur yang lebih baharu?

Hampir semua elemen berasal dari bintang-bintang bertekanan tinggi yang "mati" ketika pembentukan alam semesta.

Beberapa daripada elemein-elemen pula berasa secara terus dari Big Bang!

Apa yang menjadi misteri adalah bagaimana saintis berjaya mengulangi proses cakerawala yang hampir tidak dapat difahami ini?

Untuk memahami hal ini dengan lebih baik, kita perlu memahami komposisi atom dan faktor-faktor yang membezakan satu atom dari yang lain.

Walaupun semua komponen atom adalah penting dalam kewujudannya, komuniti saintifik mendefinisikan atom-atom ini semata-mata berdasarkan bilangan proton yang ada dalam nukleusnya.

Semua zarah dengan 8 proton adalah oksigen, tanpa mengira bilangan elektron atau neutron yang terkandung di dalamnya.

Untuk menghasilkan elemen baharu, sesuatu nukleus perlu dimuatkan dengan lebih banyak proton.

Bintang-bintang melakukan perkara ini melalui proses yang dikenali sebagai gabungan nuklear, di mana nukleus ringan bergabung di bawah tekanan yang besar untuk membentuk nukleus yang lebih berat.

Manakala pembelahan nuklear pula adalah proses di mana nukleus atom berpecah menjadi komponen yang lebih kecil.

Para ilmuwan mengambil inspirasi dari bintang-bintang yang dihujani nukleus atom dengan neutron, yang kemudiannya ditukar menjadi proton, neutron dan antineutrino (zarah yang tidak mempunyai jisim dan caj).

Walau bagaimanapun, teknik gabungan ini berhenti berfungsi Fermium (elemen 100).

Selepas daripada elemen 100 iaitu elemen 101 dan seterusnya, saintis menggantikan neutron dengan unsur-unsur lain dan menukar parameter tersebut dengan sewajarnya.

Sebagai contoh, neon (10) digabungkan dengan uranium (92) untuk menghasilkan nobelium (102).

Begitu juga dengan plumbum (82) digabungkan dengan Zinc (30) untuk memperoleh Copernicium (112).

Selepas nukleus bagi unsur yang baru terbentuk menjadi lebih besar, proses untuk menghasilkannya juga menjadi lebih rumit.

Untuk membentuk elemen 117 iaitu tennessine, saintis hanya menggabungkan kalsium (20) ke dalam berkelium (97), dengan menyatukan proton untuk mencipta unsur "Super-berat" yang baharu.

Unsur super-berat ini stabil hanya untuk beberapa milisaat sahaja, kerana nukleus yang baru terbentuk memerlukan tenaga yang besar untuk mengatasi daya penolakan oleh semua proton yang digabungkan bersama.

Jika tidak, nukleus-nukleus ini akan menolak antara satu sama lain.

Apabila elemen-elemen nukleus semakin membesar, elektron yang mengorbit mereka juga mendapat tenaga dan memiliki halaju yang hampir dengan kelajuan cahaya.

Ini adalah sebahagian sains yang belum diselidiki secukupnya dan melibatkan pelbagai prinsip kuantum, yang melampaui skop artikel ini.

Oleh itu, banyak lagi jenis tenaga mesti dipertimbangkan, yang sebahagiannya mungkin masih belum ditemui pada ketika ini.

Secara teorinya, ahli sains akhirnya akan menemui unsur super-berat yang akan cukup stabil untuk bertahan lebih lama daripada hanya beberapa milisaat iaitu mungkin selama berjam-jam atau hari.

Kestabilan ini berlaku apabila bilangan neutron yang memancarkan daya yang lemah hadir untuk mengimbangi penolakan proton di dalam nukleus.

Keseimbangan sempurna seperti ini ditemui di rantau teori yang dikenali sebagai "Pulau Kestabilan".

Sebaik sahaja elemen semakin membesar, terdapat pertempuran yang hebat di dalam nukleusnya antara daya nuklear neutron, yang cuba mengekalkannya bersama-sama dan daya tolakan dari proton, yang cuba membebaskan diri.

Sekiranya neutron yang cukup dimasukkan ke dalam nukleus, unsur-unsur ini berpotensi untuk bertahan selama bertahun-tahun.

Gabungan ini adalah "Pulau Kestabilan" yang sedang dicari oleh para saintis dan ia kelihatan seperti boleh menjadi 184 neutron dengan pelbagai kombinasi proton.

Walau bagaimanapun, teknologi juga perlu berkembang maju untuk memungkinkan perkara ini.

Menurut Yuri Oganessian, ahli fizik nuklear Rusia yang mana elemen 118 dinamakan sempena beliau, projektor yang lebih berat daripada pancaran 48Ca, mungkin 50Ti atau V atau Cr, diperlukan untuk memulakan penyelidikan terhadap sintesis unsur-unsur yang lebih berat ini.

Di samping itu, sasaran yang lebih besar seperti curium juga diperlukan, bersama dengan pemecut zarah yang lebih kuat dan pemisah serpihan yang lebih efisyen.

Pasukan kerjasama Jepun-Amerika membincangkan tentang idea menggabungkan curium dengan vanadium untuk menghasilkan elemen 119 dan 120.

Dan di samping itum kolaborasi Rusia-Amerika merancang untuk mula mencari unsur-unsur ini pada akhir tahun 2019 dengan menggunakan berkelium dan titanium.

Jadi, seperti yang dibincangkan di atas, mengsintesis elemen yang lebih baharu bukanlah satu tugas yang mudah.

Dan walaupun ia kelihatan seperti tersangat sukar, para saintis pada hari ini sudah tentu sedang melakukan kerja-kerja untuk merealisasikannya.

Satu dekad lalu, jika anda memberitahu seseorang bahawa kita dapat merumuskan emas dan unsur-unsur lain dalam makmal, pasti orang akan menganggap anda gila atau bodoh.

Namun, ia berlaku dan ini menunjukkan bahawa tiada apa yang mustahil, dengan syarat ia berkisar dalam undang-undang fizik!

Dan jawapan kepada persoalan di atas, saintis pada hari ini masih belum mampu menghasilkan perisai Kapten Amerika.

Namun jangan berduka, kerana kemungkinan besar satu hari nanti kita akan mampu dan berjaya untuk menghasilkan perisai dahsyat ini.


Kisah Anak Malaysia Mengelilingi Dunia Dengan Kayuhan Basikal - Datuk Hasan Nawawi

Sehingga kini, nama Malaysia sememangnya terkenal di seluruh dunia, atas beberapa faktor. Antaranya adalah melalui sukan terutamanya badminton dan skuash yang mana kita nama Malaysia diharumkan oleh atlet seperti Datuk Lee Chong Wei dan Datuk Nicoll Ann David.

Namun, banyak lagi kejayaan yang dikecapi di persada dunia mahupun di peringkat kebangsaan yang kita tidak ketahui, seperti yang dilakukan oleh Datuk Hasan Nawawi Abd Rahman.

Bagi yang tak tahu, Datuk Hasan Nawawi sangat terkenal di Malaysia kerana pernah mengelilingi dunia dengan hanya mengayuh basikal.

Datuk Hasan Nawawi dilahirkan pada 9 Disember 1954 di Kampung Suak Petai, Manong, Kuala Kangsar, negeri Perak.

Beliua bersekolah di Sekolah Kebangsaan Manong dari tahun 1961 hingga 1966 dan menamatkan persekolahan di SMK Aminuddin Baki pada tahun 1973.

Datuk Hasan memperoleh Ijazah Sarjana Muda dalam bidang Sejarah Hubungan Antarabangsa pada tahun 1977 dan kemudiannya mendapat Ijazah Sarjana Pentadbiran Pembangunan (MDA) dari University of Western Michigan pada tahun 1986.

Beliau pernah bekerja dalam beberapa bidang berlainan termasuklah menjadi guru sementara di SMK Sultan Tajul Ariffin Manong dan SMK Dato' Idris Pantai Remis, pegawai Perkhidmatan Tadbir dan Diplomatik (PTD) di beberapa jabatan kementerian serta dilantik sebagai Pegawai Daerah Kuala Kangsar pada April 2002.

Kejayaan mengelilingi dunia dengan kayuhan basikal oleh Datuk Hasan merupakan testimoni kepada minatnya terhadap suka di mana beliau sangat menggemari sukan bola sepak, maraton, mendaki gunung serta mengembara dengan berbasikal.

Ini secara tak langsung memberikan stamina yang tinggi yang diperlukan untuk menjayakan kayuhan berpuluh ribu kiolmeter.

Datuk Hasan Nawawi memulakan kayuhannya dari sempadan Thailand-Malaysia iaitu di Bukit Kayu Hitam pada Januari 2001.

Beliau melakukan kayuhan melintasi negara Gajah Putih ini sejauh 1 387 kilometer selama 2 minggu sebelum sampai ke negara seterusnya iaitu Myanmar.

Datuk Hasan kemudiannya meneruskan kayuhan demi kayuhan sejauh 26,565 kilometer secara keseluruhan dan merentasi 17 buah negara.

Negara-negara yang dilalui beliau adalah Thailand, Myanmar, Bangladesh, India, Pakistan, Iran, Turki, Greece, Itali, Perancis, England, Amerika Syarikat, Jepun, Korea Selatan, China, Vietnam dan Laos.

Kayuhan mengagumkan ini mengambil masa lebih setahun 389 hari dan ditamatkan pada 27 Januari 2002.

Atas kejayaan ini, Datuk Hasan digelar sebagai "Wira Daratan" oleh rakyat Malaysia.

Walaupun berjaya menamatkan pengembaraan mengayuh basikal mengelilingi dunia, perjalanan yang ditempuhi Datuk Hasan adalah sangat getir.

Jika anda memandu dari Utara ke Selatan tanah air sahaja, pasti pelbagai dugaan yang dihadapi, apatah lagi jika mengayuh basikal mengelilingi dunia.

Antara dugaan yang dihadapi sepanjang kayuhan beliau termasuklah terpaksa menghadapi pelbagai cuaca di negara berlainan yang mana sama sekali tidak sama dengan cuaca di Malaysia, pernah cuba untuk dirompak di Iran dan

Beliau juga hampir pernah dipukau oleh sepasang suami isteri yang meminta cenderahati berupa wang Malaysia.

Dalam perjalanan dari Iran ke Turki, Datuk Hasan ditahan hampir 2 jam disebabkan oleh pasport beliau yang tertera nama "Hasan" dan disyaki sebagai pengganas Daesh.

Mencipta rekod negara atau rekod dunia bukanlah satu perkara yang mudah. Untuk menjadi yang terhebat di antara yang terhebat, pelbagai usaha dan pengorbanan harus dicurahkan.


Kisah Kejatuhan Parti DPJ Sebagai Kerajaan Sepenggal Jepun

Sekiranya anda pengikut politik antarabangsa, anda pasti tahu peristiwa yang berlaku dalam tahun 2009 apabila perubahan besar melanda politik Jepun.

Parti Demokratik Jepun (DPJ) berjaya menamatkan penguasaan tampuk kerajaan Jepun, yang selama hampir separuh abad dipegang oleh Parti Demokratik Liberal atau LDP.

Apa yang mengejutkan, DPJ bukan sahaja berjaya menguasai bahagian parlimen yang sama dengan dewan rakyat negara kita (lower house of parliament) malahan mereka juga turut sama menjadi majoriti dalam 'the upper house of parliament.'

Secara keseluruhan, DPJ menguasai 64% jumlah keseluruhan kerusi memberikan mereka platform kukuh untuk memerintah. Berkempen membawa propaganda perubahan dan pembebasan daripada 'rejim LDP' yang memerintah terlalu lama, DPJ berjanji akan melakukan pembaharuan kepada politik dan polisi Jepun.

Malangnya, kerajaan DPJ tumbang pada tahun 2012 selepas hilang sokongan dan kepercayaan pengundi. Ini kisahnya.

Kejayaan DPJ menguasai kerajaan meruntuhkan imej kebal yang selama ini dimiliki LDP.

Parti LDP selama memegang tampuk kuasa tidak pernah berdepan dengan kumpulan pembangkang yang bersatu, memudahkan mereka menguasai kerusi-kerusi parlimen dek perpecahan yang wujud di kalangan pembangkang sendiri.

Penyatuan parti-parti pembangkang yang diharapkan membawa agenda reformasi kepada spektrum pemerintahan negara Jepun, menjadi daya penarik utama pengundi untuk memilih mereka.

Janji untuk memperkenalkan perubahan kepada polisi fiskal, pengangkutan awam, pendidikan, polisi sosial, hubungan kerajaan pusat dan tempatan serta bermacam lagi ayat manis ditaburkan pemimpin DPJ.

Malangnya selepas memegang tampuk kuasa, majoriti janji yang gah diperkatakan gagal direalisasikan. Pelbagai perkara yang terkandung dalam manifesto dikecilkan skopnya atau terus dipinggirkan tanpa sebarang alasan munasabah.

Perlu diperjelaskan terlebih dahulu kemenangan DPJ banyak dibantu perubahan sistem pilihanraya Jepun yang berlaku dalam tahun 1994.

Pada tahun tersebut rombakan besar-besaran ke atas sistem parlimen Jepun digantikan dengan sistem baru bergelar 'satu keahlian satu daerah' atau 'single member district' (SMD) diperkenalkan.

Jumlah pengundi dalam satu kawasan diseimbangkan memberikan insentif baru kepada perubahan sistem kempen ahli politik dan mengubah faktor besar pengundi dalam memilih pemimpin setempat mereka.

Secara tak langsung, sistem pilihanraya Jepun mula seimbang dari segi pembahagian kerusi seterusnya menghilangkan kelebihan yang selama ini dimanfaatkan sepenuhnya oleh parti pemerintah LDP.

Sistem ini juga dikatakan menggoncang politik Jepun, mewujudkan ketidakstabilan dalam pola pengundian menyebabkan ahli dan parti politik tidak lagi mampu meramal dan mengambil mudah pilihanraya yang bakal diadakan.

Kelebihan LDP yang menguasai pengundi luar bandar mula kendur selepas sempadan pilihanraya digariskan semula, menyeimbangkan corak pengundi yang selama ini didakwa pro pemerintah.

DPJ bijak mengambil peluang yang terhidang. Pengenalan sistem pengambilan calon berdasarkan orang awam tempatan yang diamalkan DPJ menyebabkan ramai calon mampu mewakili DPJ, berbeza situasinya dengan pembangkang-pembangkang Jepun sebelum itu.

Ini membolehkan DPJ bertanding disemua kawasan, meletakkan calon-calon tempatan yang terpilih daripada komuniti dari kawasan asal mereka.

Selepas kemenangan besar DPJ mereka dalam pilihanraya tahun 2009, pandangan orang ramai terhadap kerajaan baru Jepun berada pada tahap tertinggi ekoran janji-janji yang telah ditaburkan serta harapan yang menggunung.

Bermula tahun 2010 beberapa kesilapan besar mula dilakukan kalangan pemimpin dalaman DPJ. Skandal melibatkan Presiden DPJ sendiri Yukio Hatoyama yang didakwa terbabit dalam isu rasuah mula mendominasi berita.

Selain itu kesilapan Hatoyama mungkir janji memilih untuk terus mengekalkan pengkalan tentera Amerika Syarikat di Okinawa juga menyebabkan populariti DPJ menurun. Isu ini menjadi salah satu isu penting yang dibangkitkan semasa kempen DPJ dalam memenangi pilihanraya.

Tidak tahan berdepan tekanan, Hatoyama meletakkan jawatan sebagai presiden membolehkan pengundian presiden baru diadakan.

Menteri kewangan Jepun ketika itu, Naoto Kan dilantik sebagai presiden seterusnya Perdana Menteri baru yang pantas melakukan rombakan kabinet.

Tindakan ini membantu melindungi populariti DPJ buat sementara, sebelum sokongan kembali menjunam ekoran tiada gerakan usaha reformasi menyeluruh berjaya dijalankan.

Berlaku perubahan Presiden sekali lagi dengan Yoshihiko Noda dilantik sebagai presiden pada bulan September tahun 2011 untuk mengembalikan sokongan orang ramai.

Rombakan kabinet turut dilakukan dengan matlamat mahu mengurangkan beban hutang Jepun, dijadikan agenda utama DPJ. Walaupun demikian, pengundi Jepun sudah mula hilang sabar dengan masalah DPJ sendiri.

Wujud penurunan konsisten tahap sokongan pengundi setiap kali DPJ melakukan pertukaran Presiden dan juga rombakan kabinet.

Ini menandakan semua langkah yang dibuat DPJ untuk mengembalikan keyakinan orang ramai tidak berjaya mengubah persepsi orang ramai terhadap parti itu.

DPJ mula dilihat oleh rakyat Jepun sebagai parti yang gagal mengotakan janji dan agenda mereka sendiri, lebih seronok bertelingkah sesama mereka. Perubahan polisi yang dijanjikan tidak berjalan. Pemimpin DPJ dilihat gagal atau tidak pandai mentadbir.

Berikutan persepsi yang semakin buruk, orang ramai mula membandingkan perubahan polisi yang telah dilakukan kerajaan-kerajaan Jepun sebelum itu dengan apa yang berjaya diperkenalkan DPJ, khasnya kerajaan LDP dibawah pentadbiran Ryutaro Hashimoto (Januari 1996-November 1996, November 1996-Julai 1998) dan Junichicro Koizumi (April 2001-November 2003, November 2003 - September 2005).

Kedua-dua era itu dilihat masyarakat Jepun sebagai era di mana reformasi benar-benar berjaya dilakukan kerajaan.

Jika dibandingkan dengan kedua-dua kerajaan di bawah LDP, DPJ didakwa gagal melakukan apa-apa perubahan besar sekadar berpuas hati dengan pengenalan akta dan dasar baru yang tidak signifikan impaknya.

Orang ramai mula menuduh DPJ hanya bijak mempermainkan sentimen masyarakat.

Berbeza dengan kempen pilihanraya DPJ yang mesejnya garang ibarat harimau, DPJ yang memerintah hanya mampu menjadi kucing yang jinak apabila diberikan kuasa, tunduk kepada tekanan sehingga gagal melakukan apa-apa.

Satu usaha paling besar yang diperkenalkan parti DPJ semasa membangkang yang benar-benar mengubah sistem pilihanraya Jepun, adalah pengenalan dokumen manifesto rasmi pada tahun 2003 bagi mendokumentasikan agenda mereka dalam merebut kuasa.

Atas langkah mereka itu, kerajaan Jepun yang ketika itu di bawah pemerintahan parti LDP merasakan tekanan sehingga terpaksa melakukan tindakan serupa; meniru langkah menerbitkan manifesto rasmi mereka bagi membantu mengawal persepsi masyarakat terhadap mereka.

Tiada siapa menjangka manifesto jugalah yang menjadi punca kejatuhan DPJ akhirnya.

Sama seperti tahun sebelumnya DPJ menerbitkan manifesto untuk pilihanraya tahun 2009, dipenuhi dengan bermacam janji agenda reformasi dengan asas lima perubahan utama : mengurangkan pembaziran belanja kerajaan, mengurangkan kos penjagaan anak dan pendidikan, mereformasikan skim pencen dan perubatan, mempertingkatkan kedaulatan negara dan yang terakhir memacu kembali ekonomi Jepun.

Selepas 3 tahun DPJ memerintah, perbandingan yang dilakukan oleh badan-badan kerajaan dan bukan kerajaan mendapati majoriti agenda reformasi yang disenaraikan gagal dilaksanakan.

Kiraan mendapati DPJ hanya berjaya melunaskan sekitar 30% daripada keseluruhan 170 janji manifesto mereka.

Apa yang lebih lantang dipersoalkan orang ramai, banyak langkah DPJ sebenarnya hanya merupakan kesinambungan apa yang telah dilakukan kerajaan terdahulu di bawah LDP.

Orang ramai mula tertanya-tanya di mana janji reformasi yang digembar-gemburkan DPJ semasa kempen pilihanraya?

Pelbagai alasan cuba diberikan DPJ atas kegagalan mereka melaksanakan janji manifesto mereka.

Salah satunya adalah alasan kekangan ekonomi. Walaupun ada asas hujah itu berikutan kejatuhan ekonomi Jepun yang telah berlaku sejak tahun 1991, alasan DPJ sukar diterima orang ramai.

DPJ juga dikatakan memainkan faktor masyarakat tua Jepun sebagai alasan, kerana mendakwa kerajaan perlu menanggung beban kos perubatan dan bayaran pencen warga tua, yang menyebabkan banyak projek dirancang DPJ terpaksa ditangguh atau dibatalkan.

Isu penghapusan tol yang dicanang hebat semasa kempen mula mendapat tentangan daripada pemimpin dalaman DPJ sendiri, yang menyedari kekangan bajet sedang mereka hadapi.

Sistem wang saraan bagi kanak-kanak yang diperkenalkan dalam membeli hati pengundi, dikritik sebagai satu sistem yang mudah untuk disalahguna serta tidak memberikan pulangan yang dihadapkan.

DPJ juga terpaksa berhadapan dengan isu bencana alam selepas gempa bumi Tohoku menyebabkan banyak projek pembaikian dan pemuliharaan perlu dijalankan segera. Insiden ini digunakan DPJ sebagai alasan utama kenapa janji manifesto untuk memansuhkan tol terpaksa dihentikan.

Pilihanraya bulan Disember 2012 menyaksikan LDP kembali memegang tampuk pemerintahan dengan sangat bergaya, menoktahkan DPJ sebagai penguasa tampuk kuasa. LDP menguasai hampir keseluruhan jumlah kerusi yang ada memenangi 294 kerusi, peningkatan 176 kerusi berbanding pilihanraya 2009.

DPJ pula yang sebelum itu menguasai 308 kerusi hanya berjaya mempertahankan 57 kerusi keseluruhan.

Tujuh pemimpin kanan yang mempunyai jawatan dalam kabinet kalah pilihanraya tersebut, termasuklah Naoto Kan bekas Perdana Menteri ketika era DPJ.

Penganalisis menyifatkan kemenangan besar LDP bukanlah disebabkan oleh tahap sokongan orang ramai terhadap LDP.

Sebaliknya faktor utama kejatuhan DPJ adalah disebabkan perang dalaman sesama mereka yang menyebabkan kekukuhan kerajaan yang dikuasai mereka sudah pun merosot lebih awal, semasa mereka memerintah lagi.

Peratusan mengundi yang keluar mengundi rendah sekitar 58% juga dikatakan menjadi penyebab utama yang menyumbang kemenangan besar LDP. Walaupun demikian, peratusan jumlah pengundi yang mengundi LDP pada tahun 2009 lebih tinggi berbanding 2012, walaupun mereka tewas pilihanraya tersebut.

Ini bermakna sokongan pada LDP sebenarnya tidak meningkat, tetapi sokongan pada DPJ yang menjunam terlalu besar membolehkan LDP kembali membentuk kerajaan.

Faktor-faktor ini menunjukkan LDP tidak boleh mendabik dada atas kemenangan mereka.

Atas faktor itulah, Perdana Menteri Jepun (sehingga bulan Ogos tahun 2020) Shinzo Abe yang kembali mendapat mandat terpaksa mengakui kemenangan besar LDP bukanlah disebabkan kekuatan LDP.

Sebaliknya disebabkan sentimen rasa kurang senang orang ramai terhadap apa yang telah dilakukan oleh DPJ apabila memegang kuasa sebelum itu.

LDP kekal menerajui kerajaan Jepun dalam dua pilihanraya seterusnya pada tahun 2014 dan 2017, berjaya mengekalkan prestasi mereka dengan jumlah kerusi yang tidak banyak berubah.

Selepas tewas teruk dalam pilihanraya 2012 yang menyebabkan mereka kembali membangkang, DPJ memperbaiki prestasi memenangi 73 kerusi pada pilihanraya 2014.

Bermula pada tahun 2016, DPJ memilih untuk bekerjasama dengan dua buah parti kecil blok pembangkang Jepun iaitu Japan Innovation Party dan Vision of Reform.

Ekoran daripada penggabungan itu, satu gabungan parti baru dibentuk dinamakan sebagai Democratic Party atau DP, seterusnya membubarkan DPJ secara rasmi.

Kisah bagaimana DPJ bangkit menyatukan barisan pembangkang sebelum hilang keyakinan orang ramai akibat kegagalan memenuhi janji sendiri, akan terus diperkatakan oleh warga Jepun dan masyarakat antarabangsa.

Begitulah sukarnya untuk sesebuah parti terus kekal bekerjasama walaupun kuasa sudah berada dalam tangan mereka.

Cerita kebangkitan dan kejatuhan mendadak DPJ 'kerajaan sepenggal Jepun' patut dijadikan tauladan oleh mana-mana ahli politik dalam negara kita agar berhati-hati menabur janji, kerana orang ramai akan tetap menuntutnya dipenuhi.


Ini Apa Yang Akan Berlaku Jika Bumi Berputar Lebih Laju

Walaupun anda sedang duduk di atas kerusi di pejabat, pernah tak anda terfikir bahawa sebenarnya anda masih sedang bergerak? Ya, dan ini disebabkan oleh Bumi sentiasa bergerak relatif terhadap alam semesta, berputar mengelilingi matahari dan berputar pada paksi.

Banyak fenomena semulajadi yang berlaku di sekeliling kita, seperti perubahan cuaca, angin, pasang surut dan banyak kejadian alam semula jadi berlaku kerana kedua-dua gerakan relatif planet kita ini, terutama putarannya.

Disebabkan putaran Bumi memberi pengaruh yang sangat besar dalam kehidupan seharian kita, pernah tak anda tertanya-tanya apa yang akan berlaku jika Bumi berputar lebih pantas daripada sekarang?

Untuk menjawab soalan ini, kita harus kembali ke masa di mana sistem solar kita mula-mula mula terbentuk.

Menurut kajian, pada mulanya, sistem solar kita yang terdiri daripada awan debu dan gas besar-besaran. Sebaik sahaja awan ini mula hancur, ia diratakan menjadi cakera gergasi dengan bonjol di tengah, yang akhirnya membentuk matahari.

Ketika planet-planet dan badan-badan angkasa lain (misalnya, komet, asteroid dan bulan) mula terbentuk selain dari cakera asal, momentum sudut cakera keseluruhan perlu dipelihara.

Oleh itu, semua badan dalam sistem suria mewujudkan putaran tersendiri dari pergerakan keseluruhan sistem solar.

Dengan wujudnya keseimbangan daya ini, inersia Matahari dan planet-planet mampu mengekalkan hubungan putaran selama berbilion tahun.

Tambahan pula, planet-planet dan bintang akan terus berbuat demikian selama berbilion tahun sehingga bertembung dengan objek angkasa yang lain.

Kadar putaran 24-jam yang di Bumi sangat bersesuaian dengan kehidupan kita.

Ia mengekalkan suhu persekitaran Bumi bumi kerana permukaannya disinari cahaya matahari pada siang hari untuk jumlah masa yang sempurna dan kemudian menyejuk dalam kegelapan pada waktu malam.

Atmosfera mengalami seretan ke arah Bumi kerana putarannya (bersama dengan tarikan graviti planet) dan mengekalkan jarak yang sesuai dari permukaan tanah.

Pasang surut laut adalah hasil dari kedua-dua aktiviti Bumi iaitu berputar pada paksi dan kesan graviti dari bumi dan bulan.

Bumi berputar jauh lebih pantas daripada angin atau arus, yang membawa kepada daya Coriolis.

Daya Coriolis ini bertanggungjawab dalam memesongkan angin dan mengubah arahnya, mewujudkan kawasan bertekanan tinggi dan rendah di permukaan Bumi.

Jika ketika ini berat badan anda adalah 68 kilogram di Bulatan Artik, ia mungkin menurun kepada 67.5 kilogram di khatulistiwa.

Ini kerana daya sentrifugal tambahan dijana, ketika mana Khatulistiwa berputar lebih cepat untuk menampung jarak yang lebih jauh,  seiring dengan kutub-kutub.

Jika kelajuan ini ditambah, maka berat badan kita di Bumi akan semakin menurun.

Jika Khatulistiwa meningkatkan kelajuan hingga 28390 kilometer sejam, daya sentrifugal akan mengatasi graviti dan kita akan seolah-olah tidak mempunyai berat!

Kelajuan putaran yang lebih cepat akan bermakna hari akan menjadi lebih pendek, jadi bilangan hari dalam setahun akan meningkat.

Semua ini akan berlaku dengan syarat Bumi masih mengelilingi Matahari pada kadar yang sama.

Kelajuan tambahan di Khatulistiwa bermakna air di lautan akan mula terkumpul di sana. Pada hanya 1 kilometer sejam kelajuan yang lebih daripada biasa, air di sekitar Khatulistiwa akan menjadi lebih dalam beberapa inci dalam masa beberapa hari.

Daya sentrifugal akan menarik beribu-ribu gelen air ke arah pinggir Bumi.

Banyak kawasan yang rendah di dunia, termasuk New York City, Venice, Mumbai dan banyak lagi yang lain akan terendam sepenuhnya di bawah air jika kelajuannya putaran Bumi meningkat beberapa kilometers sahaja dan menyingkirkan berjuta-juta orang dari rumah mereka.

Putaran Bumi bukanlah kekuatan dominan yang memacu atmosfera. Perolakan dan angin wujud disebabkan oleh pemanasan yang tidak rata permukaan Bumi, tetapi Kesan Coriolis mempengaruhi pergeseran arah angin ini.

Dengan kelajuan putaran Bumi meningkat, lingkaran perolakan akan menjadi sempit membuatkan lebih banyak siklon, badai dan tornado akan berlaku.

Jelas sekali, peningkatan kelajuan putaran bumi dapat memberi pelbagai kesan, bermula dari peningkatan gempa bumi dan tsunami hingga memendekkan waktu sepanjang hari.

Kita mungkin akan terapung di udara tanpa berat di Afrika tengah, sementara ais di kutub mungkin akan cair dengan tersangat pantas, membuatkan banyak kawasan berpenduduk padat di dunia, tenggelam.

Walau bagaimanapun, putaran Bumi sebenarnya diperlahankan oleh kehadiran Bulan, kerana setiap tahun Bulan menerima sedikit tenaga dari Bumi membuatkannya semakin menjauhi Bumi.

Pengurangan kelajuan putaran Bumi sepanjang 100 tahun yang lalu dianggarkan sekitar 1.4 milisaat.

Jika ini digunakan sebagai rujukan, kita memerlukan kira-kira 50,000 tahun lagi untuk menambah 1 saat ke dalam tempoh 24 jam yang ada dalam sehari di Bumi.


Kisah Gereja Terpencil di Dunia yang Dianggap Tangga ke Syurga - Tiang Katskhi

Kita jarang mendengar tentang kisah orang-orang yang menjalani kehidupan menyendiri dan jauh daripada dunia luar. Namun, apabila cerita-cerita sebegini dilaporkan, ramai yang terpesona dan berminat untuk mengetahuinya dengan lebih lanjut.

Bagi kebanyakan orang, konsep kehidupan sedemikan adalah jauh daripada kehidupan normal seorang manusia. Akan tetapi, begitulah keadaan mengenai seorang rahib yang memilih untuk hidup bersendirian di atas sebuah batu gergasi di Georgia.

Di wilayah Imereti, barat Georgia, terletaknya Katskhi iaitu sebuah perkampungan kecil yang menjadi rumah kepada Tiang Katskhi. Tiang Katskhi adalah gelaran kepada sebuah batu kapur semula jadi yang besar dan menegak setinggi 40 meter di udara.

Di atas batu kapur ini terletaknya sebuah gereja dan hanya boleh diakses dengan menaiki tangga keluli yang tidak stabil. Pada zaman dahulu, Tiang Katskhi yang terletak kira-kira 10 km dari bandar perlombongan Chiatura ini dianggap wakil kepada tuhan kesuburan.

Apabila agama Kristian tiba di Georgia pada abad ke-4, batu kapur ini tidak lagi dianggap sebagai wakil kepada tuhan pagan. Sebuah gereja mula-mula dibina di atas batu ini antara abad ke-6 dan ke-8.

Ia digunakan oleh "Stylites", iaitu sekelompok ahli agama Kristian yang memilih untuk mengikuti Saint Simeon Stylites the Elder yang menghabiskan kehidupan bersendirian di atas tiang supaya menjadi lebih dekat secara rohani kepada tuhan.

Tiang Katskhi digunakan oleh Stylites sekurang-kurangnya pada abad ke-9 selama beberapa waktu sehinggalah pencerobohan Georgia oleh Turki Uthmaniyyah pada abad ke-15.

Setelah ditinggalkan selama lebih 500 tahun, batu kapur itu diterokai semula pada tahun 1944 oleh seorang pendaki Georgia bernama Alexander Japaridze. Ketika sampai di puncak, Japaridze menemui tengkorak manusia dan gereja usang yang sudah sekian lama ditinggalkan.

Japaridze juga menemui beberapa struktur lain termasuk ruang wain bawah tanah dan beberapa bilik batu. Gereja lama itu dibina untuk menghormati Maximus the Confessor, seorang biarawan Kristian yang terkenal. Apabila penggalian dilakukan, mereka menjumpai lapan bekas besar yang dikenali sebagai kvevris yang digunakan untuk menyimpan wain tradisional Georgia.

Pada tahun 1995, tradisi Stylite ini dihidupkan semula oleh seorang paderi bernama Maxime Qavtaradze. Dia yang mengangkat sumpah menjadi paderi pada tahun 1993 sememangnya ingin hidup sebagai seorang Stylite sejak kecil lagi. Dua tahun kemudian dia berpindah ke Tiang Katskhi.

Setelah menghabiskan satu musim sejuk di sebuah gua di bawah Tiang Katskhi, Qavtaradze menerima wang dari seorang "rakan dari Tbilisi" untuk membina gereja baru di atasnya. Gereja Ortodoks tempatan juga telah memberi kebenaran untuk Qavtaradze meneruskan hasratnya itu.

Misi Qavtaradze berjalan dengan mudah apabila dia juga menerima sokongan daripada orang ramai. Semakin banyak orang datang ke Katskhi untuk mendermakan wang atau bahan binaan gereja. Penduduk tempatan juga bekerja secara sukarela membina gereja untuknya.

Dalam satu temubual pada 2013, Qavtaradze memberitahu bahawa keputusan untuk hidup di Tiang Katskhi adalah perubahan yang ketara berlaku dalam hidupnya. Selepas dibebaskan dari penjara atas tuduhan berkaitan dadah, dia merasakan cara terbaik untuk membersihkan diri dan lebih dekat dengan tuhan adalah dengan bermeditasi di situ.

Ketenangan hidup secara berasingan di sini membuatkan Qavtaradze dapat merasakan kehadiran tuhan tanpa sebarang gangguan. Dia akan turun dari Tiang Katskhi secara berkala untuk menyertai upacara ibadat bersama paderi lain yang tinggal di bahagian bawah batu kapur itu. Pendakiannya mengambil masa selama 20 minit.

Qavtaradze bersama tengkoran dan tulang sami terdahulu berusia 500 tahun

Pihak biara juga menyokong usaha Qavtaradze dan menghantar makanan dan bekalan lain melalui pengangkut. Qavtaradze tidak menyesal menjalani kehidupannya sedemikian. Walaupun pendakian tangga setinggi 40 meter itu memberikan cabaran hebat baginya yang berusia separuh abad, dia tetap akan meneruskannya sehingga tubuhnya menyerah.

Terdapat juga penganut Kristian lain mengunjungi dan memanjat tangga untuk ke gerejanya bagi mendekatkan diri mereka dengan tuhan tetapi Qavtaradze melarang daripada wanita untuk mengunjungi tempat itu.


10 Makanan Yang Bahaya Dimakan Mentah-Mentah

Antara salah satu utama mengapa kebanyakan bahan masakan atau daging dimasak terlebih dahulu sebelum dimakan adalah untuk menjadikannya enak dan boleh dimakan.

Terdapat pelbagai makanan, buah-buahan dan sayur-sayuran yang boleh dimakan secara terus iaitu mentah dan memberikan manfaat yang lebih berbanding dimasak.

Namun, sesetengah makanan dan sayur-sayuran tidak boleh dimakan secara mentah disebabkan beberapa perkara yang mana boleh membawa maut.

iluminasi.com kongsikan 10 makanan yang anda tak patut makan secara mentah.

Susu segar dipercayai jenis susu yang terbaik untuk tubuh badan manusia, tetapi "segar" tidak bermakna ia datang secara langsung dari lembu, kambing, biri-biri, kerbau atau unta.

Susu mentah atau susu tidak dipasteurisasi, boleh membawa bakteria berbahaya dan kuman lain yang boleh membuatkan anda sakit.

Ia juga boleh menyebabkan jangkitan serius, seperti salmonella, listeria, dan E. coli. Kajian oleh Pusat Kawalan dan Pencegahan Penyakit Amerika Syarikat (CDC) menunjukkan bahawa wabak susu mentah terus mengancam kesihatan manusia.

Memakan telur mentah dianggap perkara biasa di negara-negara seperti Jepun dan Korea dan ia pernah dipopularkan oleh adegan di Rocky memakan telur mentah.

Satu mitos bahawa telur mentah adalah pilihan yang lebih baik daripada telur masak telah dibuktikan palsu oleh kajian kecil yang mendapati bahawa penyerapan protein lebih tinggi dalam telur yang dimasak (90%) daripada telur mentah (50%).

Terdapat wabak jangkitan salmonella disebabkan oleh kulit telur yang tercemar.

Sesudu doh mentah bukan sahaja boleh membuatkan anda berhadapan dengan risiko untuk mendapat jangkitan salmonella kerana telur mentah terkandung di dalamnya, tetapi anda juga berisiko dijangkiti bakteri E.coli dalam tepung.

Pada tahun 2016, wabak jangkitan E. coli yang dikaitkan dengan tepung mentah telah menyebabkan 63 orang jatuh sakit.

Oleh kerana bakteria terbunuh apabila makanan yang mengandungi tepung dimasak, maka anda perlu memastikan makanan tersebut dimasak dengan baik.

Ini bukan tertakluk kepada kuih atau biskut sahaja tetapi juga semua makanan yang mengandungi tepung.

Apabila anda terfikir tentang sushi, salah satu daripada hidangan yang bermain di fikiran sudah tentulah tuna mentah.

Walaupun anda boleh makan tuna mentah, namun anda mungkin berhadapan dengan risiko penyakit bawaan makanan jika tuna mentah tersebut tidak disimpan jauh dari daging mentah atau ikan mentah lain.

Tuna mentah juga mempunyai kandungan merkuri yang sangat tinggi, yang boleh memberi kesan toksik pada sistem kardiovaskular dan saraf pusat.

Satu kajian juga mendapati bahawa jumlah merkuri yang boleh diakses secara bio adalah 40% hingga 60% lebih rendah dalam ikan yang dimasak, berbanding ikan mentah.

Terdapat sebab penting mengapa Gordon Ramsay mengamuk setiap kali beliau dihidangkan ayam mentah. Sebabnya adalah ayam mentah adalah "beracun".

Tidak seperti daging lembu, makan ayam mentah boleh mengakibatkan penyakit serius kerana ia mengandungi salmonella, campylobacter, atau keduanya, yang boleh menyebabkan cirit-birit, demam dan kekejangan perut.

Satu kajian menyatakan bahawa ayam adalah makanan yang paling biasa dalam jangkitan wabak di antara tahun 1998 hingga 2012.

Pusat Kawalan dan Pencegahan Penyakit Amerika Syarikat (CDC) mengatakan bahawa ayam perlu dimasak ke suhu dalaman yang selamat iaitu 74°C.

Sekiranya anda makan di restoran dan ayam yang anda terima tak dimasak sepenuhnya, jangan teragak-agak untuk memberitahu pihak restoran mengenainya.

Bagi khinzir pula, haiwan ini dibela dengan cara yang sangat berbeza daripada dulu dan masih terdapat risiko pemakan akan dijangkiti oleh salah satu daripada dua parasit jahat yang terkandung di dalamnya iaitu trichinosis atau cacing pita.

Trichinosis adalah parasit yang mendiami usus kecil anda selepas anda makan daging yang dijangkiti dan khinzir bukanlah satu-satunya haiwan yang boleh dijangkiti.

Daging beruang, serigala, rubah dan walrus mentah juga merupakan berpotensi dijangkiti parasit ini. Jadi jika anda ingin makan daging walrus selepas ini, pastikan ia dimasak dengan baik.

Pasti anda pernah melakukan eksperimen sains ketika sekolah rendah dengan menanam taugeh, kan?

Taugeh adalah salah satu tumbuhan yang paling mudah untuk tumbuh dan kaya dengan nutrien.

Namun, memakan taugeh mentah boleh menyebabkan keracunan makanan dengan gejala seperti kekejangan perut, cirit-birit, dan muntah yang berlaku di antara 1 hingga 8 hari selepas memakannya.

Taugeh mentah atau dimasak sedikit pernah menyebabkan wabak penyakit bawaan makanan.

Walaupun tomato boleh dimakan secara mentah, satu kajian oleh saintis Universiti Cornell menunjukkan bahawa aktiviti antioksidan tomato yang dimasak lebih tinggi daripada tomato yang belum dimasak.

Ini menunjukkan bahawa untuk mendapatkan lebih banyak manfaat daripada tomato, ia perlu dimasak sebelum makan.

Tomato menduduki tempat ke-10 sebagai salah satu sayur-sayuran dengan sisa racun makhluk perosak, jadi ia sekurang-kurangnya perlu dibasuh terlebih dahulu.

Batang, daun, dan tomato belum masak adalah beracun dan tidak boleh dimakan.

Walaupun kita jarang melihat orang makan kentang mentah, namun kanak-kanak yang tidak tahu mungkin termakan kentang mentah seperti memakan epal.

Kentang mengandungi antinutrien yang boleh mengganggu penghadaman dan penyerapan nutrien badan anda.

Memasak kentang dapat mengurangkan lektin, salah satu antinutrien yang terkandung di dalamnya sebanyak 50% hingga 60%.

Glycoalkaloids dalam kentang pula boleh menyebabkan rasa mengantuk, kegatalan, peningkatan kepekaan  dan masalah penghadaman dalam jumlah yang tinggi dan boleh dikurangkan dengan mengupas dan memasak kentang.

Tidak seperti kebanyakan makanan dalam senarai ini, buah zaitun tidak boleh dimakan mentah kerana ia tidak boleh dimakan dari segi rasanya yang teruk, bukan kerana ia boleh membuatkan anda sakit atau membunuh anda.

Zaitun mentah sangat pahit dan jika memetik dan memakan secara terus, anda mungkin akan berasa seperti hendak muntah serta meluahkannya kembali.

Madu mentah mungkin mengandungi spora bakteria Clostridium botulinum yang sangat berbahaya bagi bayi, kanak-kanak di bawah umur setahun dan wanita hamil.

Ia boleh menyebabkan keracunan botulisme dengan kesan sampingan seperti mual, muntah dan cirit-birit.

Akibatnya, hal ini boleh menyebabkan kelumpuhan yang boleh mengancam nyawa.


7 Perkataan Popular Yang Diinspirasikan Daripada Nama Orang

Dalam memberikan nama kepada sesuatu tempat, binaan atau bangunan ada kalanya nama individu tertentu telah diabadikan padanya sebagai satu penghormatan atau penghargaan tertinggi.

Namun, tahukah anda terdapat juga beberapa perkataan popular sebenarnya berasal daripada nama beberapa manusia dalam sejarah? Perkataan sebegini dikenali sebagai eponim. Kali ini, pihak Iluminasi ingin berkongsi 7 perkataan popular yang sebenarnya diambil daripada nama individu tertentu dalam sejarah.

Nikotin merupakan bahan utama dalam rokok yang menyebabkan ketagihan terhadap rokok. Namun, tahukah anda perkataan nikotin itu sebenarnya diinspirasikan daripada nama seorang pegawai Perancis bernama Jean Nicot?

Ketika beliau kembali ke Perancis pada tahun 1561 daripada tugasnya sebagai duta di Portugal, beliau telah membawa pulang bersamanya sejenis tumbuhan tembakau yang didakwa boleh menyebabkan ketagihan. Tumbuhan unik ini mendapat perhatian daripada pihak Istana Perancis.

Nicot telah diperkenalkan kepada tembakau semasa beliau di Lisbon di mana ia telah dihancurkan dan digunakan sebagai ubat untuk merawat pelbagai penyakit. Selepas membuktikan keberkesanannya kepada Permaisuri Catherine de Medici sebagai cara untuk menyembuhkan sakit kepalanya, aktiviti pengambilan nikotin menjadi aktiviti popular di Paris.

Pada 1753, pakar tumbuh-tumbuhan Sweden, Carl Linnaeus menamakan spesis tembakau tersebut sebagai "Nicotiana" sebagai penghormatan kepada Jean Nicot. Bahan aktif dalam tembakau yang menyebabkan ketagihan ini juga dinamakan "nikotin" sebagai penghargaan kepada Jean Nicot.

Charles Boycott bukanlah seorang individu popular di Ireland pada tahun 1880-an. Selepas menamatkan perkhidmatan sebagai Kapten dalam pasukan tentera British, beliau berkhidmat sebagai Pengurus sebuah estet di County Mayo dan menguruskan tanah-tanah milik Lord Erne.

Lord Erne merupakan orang kaya yang hidup mewah dengan mengenakan kadar sewa yang tinggi kepada para penyewa tanahnya. Charles Boycott adalah individu yang ditugaskan untuk mengutip bayaran sewa dan mengusir keluar sesiapa sahaja yang gagal membayar sewa.

Sebuah organisasi yang membela hak pekerja Ireland, Irish National Land League, telah mengarahkan Charles Boycott menurunkan kadar bayaran sewa. Beliau menolak tuntutan tersebut sehingga menyebabkan kesatuan pekerja ini bertindak memprotesnya.

Akibatnya, pekerja tempatan enggan menuai tanamannya. Kedai-kedai tidak akan memberikan khidmat jual beli kepadanya. Jiran-jiran tidak mengendahkannya. Penghantar surat enggan memberikan surat kepadanya. Charles Boycott terpaksa mengupah pengawal bersenjata untuk melindungi pekerja yang diimport dari utara Ireland untuk menuai tanamannya dan namanya menjadi sinonim dengan taktik protes yang digunakan terhadapnya.

Dalam dunia fotografi, siluet boleh dedefinasikan seperti teknik subjek dalam bentuk bayang-bayang berwarna hitam. Bagi yang tidak tahu, perkataan Silhoutte (Siluet) ini diambil daripada nama seorang Menteri Kewangan Perancis yang bernama Étienne de Silhouette.

Teknik siluet sebenarnya berasal daripada gambar profil bayang-bayang yang dipotong dari kertas hitam yang menjadi bentuk seni yang popular pada tahun 1700-an dan 1800-an.

Perlantikan Étienne de Silhouette pada tahun 1759 oleh Madame de Pompadour, seorang gundik King Louis XV ketika Perancis pada masa itu mengalami defisit kewangan yang teruk. Walaupun tempoh pentadbirannya tidak lama, beliau sering dihina kerana langkah-langkah penjimatan yang dilakukannya untuk mengembalikan ekonomi Perancis.

Ungkapan "a la Silhouette" digunakan secara meluas ketika itu untuk menggambarkan melakukan sesuatu yang murah, dan nama pembiaya ditulis ke atas keratan kertas dan dipandang rendah oleh para elit sebagai alternatif yang murah untuk lukisan dan patung.

Kardigan merupakan sejenis kain yang biasanya digunakan untuk menghasilkan jaket atau pakaian musim sejuk. Kita mungkin jarang melihat rakyat Malaysia memakainya kerana cuaca negara kita yang sudah sedia panas sepanjang tahun.

Perkataan kardigan itu sebenarnya berasal daripada James Brudenell yang memegang gelaran 7th Earl of Cardigan. Beliau dianggap sebagai hero British dalam peperangan dan beliau juga terkenal sebagai individu yang mempunyai citarasa fesyen pakaian yang tinggi.

Pakaian yang dipakainya telah dicipta khas baginya dan pegawai-pegawai atasannya bagi membezakan mereka dengan askar-askar yang lain. Populariti James Brudenell menyebabkan jaket dan baju sejuk kardigan menjadi begitu popular serata dunia terutamanya di kawasan beriklim sejuk.

Decibel adalah unit logaritma yang digunakan untuk menyatakan nisbah antara dua nilai kuantiti fizikal, yang biasanya digunakan untuk mengukur "kekuatan" bunyi. Satu desibel adalah bersamaan satu persepuluh dari satu bel.

"Bel" merupakan unit ukuran yang dinamakan sempena Alexander Graham Bell, seorang saintis Scotland yang terkenal, pencipta dan jurutera yang dikreditkan dengan mencipta telefon praktikal pertama.

Perkataan kasanova merujuk kepada lelaki yang sangat mencintai wanita. Ianya juga mungkin bermaksud lelaki yang meminati ramai wanita sehingga tidak keterlaluan dianggap sebagai buaya darat.

Tahukah anda, perkataan kasanova ini sebenarnya diinspirasikan daripada seorang  individu bernama Giacomo Casanova. Beliau merupakan seorang pengembara dari Itali dan seorang bangsawan pada abad ke 8. Beliau juga dikenali sebagai individu yang menjalinkan hubungan dengan ramai wanita.

Sesiapa sahaja passti tahu apa itu sandwich, sejenis hidangan berasaskan roti yang biasanya dihidangkan ketika sarapan bagi. Namun, tahukah anda daripada mana asalnya nama hidangan ini?

Sekitar tahu 1762, seorang bangsawan British bernama John Montagu sedang berjudi. Namun kerana kelaparan, beliau telah mengarahkan orang suruhannya untuk menyediakan hidangan untuknya. Kerana tidak mahu mengotorkan tangannya, beliau menyuruh pembantunya itu meletakkan kepingan daging diantara 2 keping roti.

John Montagu turut memegang gelaran Earl of Sandwich. Akibat daripada hidangan yang unik ini, ianya telah diberikan nama sandwich sempena gelaran yang dimilikinya.


Sejarah Dewa Sembahan Kaum Maya Yang Seiras Batman - Camazotz

Watak-watak adiwira banyak mengambil idea menggabungkan konsep binatang dengan manusia, menjadikan kemampuan binatang itu sebagai kemampuan baru yang meningkatkan kapasiti dan kebolehan individu-individu terpilih itu.

Kisah fiksyen Spiderman, Ant-Man dan sudah pastilah Batman memaparkan identiti adiwira yang sudah lama bertapak sehingga sangat mudah dikenali dalam zaman moden. Batman menjadikan kelawar sebagai inspirasinya, memilih untuk mengambil sifat-sifat yang ada pada kelawar bukan saja untuk dijadikan kostum malahan cara Batman bertindak juga mirip kelawar sebenar.

Walaupun Batman bolehlah dikatakan antara watak adiwira terawal yang dicipta menggabungkan kelawar dengan manusia dalam zaman moden, sebenarnya sudah wujud satu watak lain beribu tahun lamanya di mana masyarakat zaman dahulu melakukan perkara yang serupa - namanya Camazotz.

Nama Camazotz mula dicatatkan dalam sejarah orang Mesoamerika zaman dahulu, sebagai lembaga berbahaya yang tinggal di dalam gua. Makna namanya 'Kelawar Kematian.' Camazotz dikatakan tinggal di dalam gua yang digelarkan Zotzilaha, yang bermakna 'rumah kelawar.'

Pemujaan Camazotz mula popular sekitar tahun 200BC, apabila suku kaum Zapotec yang tinggal di kawasan sekitar Oaxaca, Mexico menyembah makhluk tersebut sebagai Tuhan mereka. Orang Zapotec percaya Camazotz yang menggerunkan, merupakan jelmaan Tuhan yang mewakili malam, kematian dan pengorbanan.

Zotzilaha pula dipercayai sebagai pintu masuk kepada dunia lain, mampu menjadi penghubung semangat atau lembaga kegelapan masuk ke dunia ini bagi menjalankan kerja jahat mereka. Lukisan-lukisan awal Camazotz seringkali memaparkan lembaga itu memegang pisau penyembahan di sebelah tangan sementara jantung manusia dalam tangan satu lagi.

Tradisi menyembah Camazotz akhirnya diwarisi sebuah suku kaum lain bernama Quiche, suku Maya yang tinggal di kawasan sekitar Guatemala hari ini namun digabungkan dengan satu lagi Tuhan bernama Chamalcan.

Waris-waris orang Maya percaya dengan kewujudan entiti bernama Zotzilaha Chamalcan, nama Camazotz yang kekal sehinga ke hari ini.

Ciri-ciri Camazotz berdasarkan kepada kepercayaan orang Maya, adalah seorang/seekor lembaga yang mempunyai badan manusia tetapi kepalanya pula berbentuk sama seperti kelawar. Telinganya pula tajam meruncing ke atas.

Terdapat satu kisah yang dicatatkan dalam buku lama orang Maya bernama Popol Vuh, mengisahkan tentang dua adik beradik kembar yang dianggap wira masyarakat Maya zaman dulu bernama Hunahpu dan Xbalnque.

Dalam ujian yang perlu dilalui mereka, Hunahpu dan Xbalanque diminta untuk menginap di Zotzilaha bagi menguji keberanian mereka dan hanya dibenarkan keluar selepas matahari terbit. Hunahpu yang kurang berhati-hati, menjengukkan kepalanya bagi melihat adakah hari sudah siang tanpa menyedari Camazotz sedang memerhatikannya.

Camazotz terus terbang menerkam Hunahpu mencengkam kepalanya, lalu menariknya hingga putus seterusnya meletakkan kepala Hunahpu di tengah-tengah gelanggang majlis. Melihat kepala Hunahpu yang putus di tengah laman, musuh kedua beradik kembar itu meraikan kegagalan mereka berdua.

Bagaimanapun, Xbalanque yang selamat berjaya menemui seekor kura-kura sebagai ganti kepala abangnya lalu mereka berdua berjaya keluar dari Zotzilaha. Tiba di gelanggang majlis, orang ramai terkejut melihat apa yang berlaku sebelum Xbalanque berjaya mencuri kembali kepala abangnya membolehkannya disambungkan semula.

Sekiranya ditanya pada pereka asal watak Batman iaitu Bob Kane, nama Camazotz tidak disebut sebagai salah satu inspirasi asal watak popular tersebut. Batman diasaskan daripada rekaan watak fiksyen Sherlock Holmes dan Zorro, dibantu oleh rekaan mekanikal hasil karya Leonardo da Vinci.

Malahan dalam siri adiwira DC Comics yang menerbitkan komik Batman, tidak ada sebarang watak menyerupai Camazotz walaupun Batman dikatakan diolah daripada watak itu.

Watak Camazotz banyak dipaparkan dalam permainan video, dengan paparan paling terkenal adalah dalam siri permainan MOBA berjudu SMITE - di mana Camazotz dipaparkan dalam rupa asalnya yang telah dimodenkan.

Syarikat Marvel mengambil kesempatan memperkenalkan dua watak bernama Camazotz dalam siri adiwira mereka, dengan kedua-duanya diinspirasikan daripada legenda Tuhan orang Maya itu.

Gambar di atas yang memaparkan arca Batman dengan motif Aztec pula dibuat oleh seorang pengukir, yang mahu memvisualkan rupa Batman versi orang Maya zaman dahulu.


Sejarah Masjid Zahir - Masjid Paling Tua Di Kedah

Selain daripada menjadi rumah ibadat bagi penganut Islam, masjid juga mempunyai banyak fungsi sosial lain termasuklah menjadi lokasi tarikan kepada pelancong asing. Ini disebabkan oleh rekabentuk dan seni bina unik yang sangat menakjubkan dan menarik perhatian orang ramai.

Dan antara masjid yang paling popular di Malaysia terletak di Alor Setar, Kedah Darul Aman. Berfungsi sebagai Masjid Negeri Kedah, Masjid Zahir juga dikenali sebagai Masjid Zahrah.

Mercu tanda terkenal ini terletak di tengah-tengah bandaraya Alor Setar, lebih tepat di perkarangan Istana Pelamin.

Sebelum Masjid Zahir dibina, tapak ini merupakan tapak bagi sebuah masjid lama. Sebuah masjid berbumbung nipah dan diperbuat daripada kayu telah dibina di tapak sama pada zaman pemerintahan Sultan Kedah ke-19, Almarhum Sultan Muhammad Jiwa Zainal Abidin II pada 1735.

Tapak ini menjadi pilihan untuk didirikan disebabkan oleh beberapa faktor antaranya disebabkan pertalian erat antara istana dengan alim ulama terutamanya bagi menjalankan upacara berkaitan agama.

Ia juga merupakan laluan utama bagi penduduk tempatan melalui jalan air kerana terletak berhampiran Sungai Kedah serta memudahkan jemaah mengambil wudhu.

Disebabkan masjid lama yang tidak mampu menampung pertambahan penduduk sekitar, maka pihak pemerintah memutuskan untuk membina sebuah masjid baharu bagi menggantikannya.

Tapak masjid ini juga sebenarnya adalah makam dan kubur pahlawan Kedah yang gugur ketika serangan Siam di Kedah pada tahun 1821.

Bagi membina masjid bersejarah ini sebagai masjid negeri, masjid yang terdahulu telah dipindahkan ke Alor Merah.

Pembinaan masjid yang bermula pada 11 Mac 1912 ini digalas oleh satu jawatankuasa yang dipimpin oleh Tunku Mahmud Ibni Sultan Ahmad Tajuddin Mukarram Shah.

Tunku Ibrahim Ibni Sultan Abdul Hamid Halim Shah, Syed Hassan Shahabuddin (Hakim Besar), Muhammad Ariffin bin Muhammad Arshad (Setiausaha Kerajaan Negeri), W.G. Maxwell (Penasihat Inggeris) dan J. Gorman sebagai Jurutera Negeri adalah antara ahli jawatankuasa berkenaan.

Pelan masjid ini dilukis oleh J.Gorman bersama-sama individu yang digelar sebagai Pak Din, seorang anak tempatan.

Memandangkan Masjid Azizi di Sumatera Utara peninggalan Kesultanan Langkat adalah masjid paling cantik di Nusantara pada ketika itu, ia telah menjadi inspirasi dalam seni bina dan rekabentuk Masjid Zahir.

Tapak keluasan Masjid Zahir berukuran 39 meter persegi dan dikelilingi oleh ruang serambi seluas dengan lebar 2.4 meter dengan 4 buah anjung dan 5 buah kubah utama melambangkan 5 Rukun Islam.

(DYMM Almarhum Sultan Abdul Hamid Halim Shah merasmikan Masjid Zahir)

Selepas 3 tahun pembinaan, akhirnya Masjid Zahir siap sepenuhnya pada tahun 1915.

Ia telah dirasmikan oleh DYMM Almarhum Sultan Abdul Hamid Halim Shah pada hari Jumaat, 15 Oktober 1915 yang.

Pada hari berkenaan, Tunku Mahmud bertindak sebagai pembaca khutbah manakala baginda sultan menjadi imam solat Jumaat.

Upacara perasmiannya dilakukan pada hari Jumaat, 6 Zulhijjah 1333H (15 Oktober 1915) oleh DYMM Almarhum Sultan Abdul Hamid Halim Shah.

Tunku Mahmud telah membaca khutbah Jumaat sementara baginda Sultan Abdul Hamid Shah mengimamkan solat Jumaat.

Selain menjadi abadi sebagai imej setem, Masjid Zahir juga sering tersenarai dalam senarai masjid paling cantik di dunia.

Dari dulu hingga kini, Masjid Zahir meriah. Kredit gambar Mohamad Zainol

1938 : YTM Raja Muda Kedah Tunku Badlishah memeriksa barisan kehormatan Polis Kedah di perkarangan Masjid zahir, Alor Setar sebelum menunaikan sembahyang sunat Hari Raya Aidilfitri. Kredit : Facebook


5 Kisah Kapal Yang Lenyap Secara Misteri Tanpa Kesan

Terdapat sesuatu yang sangat menarik tentang kehilangan misteri dan lautan Bumi yang sangat luas "menawarkan" kawasan yang tiada penghujung untuk kejadian ini berlaku. Antara kawasan yang mengundang pelbagai teori misteri dan tak masuk akal sudah tentunya Segitiga Bermuda.

Nasib sebenar bagi kebanyakan kapal-kapal ini tidak pernah dan tidak akan diketahui, tetapi spekulasi mencadangkan bahawa ribut, lanun, pemberontakan, pengeboman tidak sengaja dan juga serangan sotong kurita raksasa mungkin bertanggungjawab terhadap peristiwa berikut.

iluminasi.com kongsikan kisah 5 kapal yang lenyap secara misteri tanpa kesan.

Theodosia Burr Alston (1783-1813) adalah anak perempuan ahli politik Amerika Syarikat dan naib presiden ketiga Amerika Syarikat Aaron Burr.

Theodosia dibesarkan dalam keluarga senang pendidikan dan mendapat pendidikan yang baik. Pada tahun 1801, dia berkahwin dengan pemilik tanah kaya Joseph Alston, yang kemudiannya menjadi gabenor di South Carolina.

Malangnya, pada 1812, Theodosia kehilangan satu-satunya anak akibat demam, membuatkan dia kemurungan.

Terdesak untuk melakukan perubahan dalam hidupnya, dia menaiki kapal perang Patriot di South Carolina pada Malam Tahun Baru 1812 untuk melawat bapanya di New York.

Kapal itu meninggalkan dok dan belayar ke utara, tetapi apa yang berlaku selepas itu kekal misteri di mana ia tidak pernah tiba di New York dan tiada kesan kapal atau kru yang pernah ditemui.

Beberapa teori dan legenda telah tersebar tentang nasib Theodosia di mana sesetengah mendakwa bahawa kapal itu diserang oleh lanun sementara yang lain mencadangkan bahawa Patriot terperangkap dalam Perang 1812 dan tenggelam secara tidak sengaja.

Teori yang paling dahsyat adalah cerita yang dikemukakan oleh seorang ketua India Karankawa.

Lelaki ini mendakwa bahawa dia menyelamatkan seorang wanita yang telah dihanyutkan ke tepi pantai selepas kapal karam dan sebelum meninggal dunia, wanita itu menyerahkan sebentuk loket kepadanya yang tertera tulisan "Theodosia".

Walau apa pun teori yang dikemukakan, kita tidak akan pernah tahu cerita dan nasib sebenar kapal Patriot dan Theodosia Burr Alson selepas 200 tahun.

Merchant Royal telah ditugaskan untuk mengambil khazanah dari Dunia Baru ke Sepanyol di bawah arahan Kapten John Limbrey.

Pada tahun 1641 kapal itu dimuatkan dengan lebih daripada 45,000 kilogram emas, 400 bar perak Mexico dan sejumlah besar permata berharga.

Ketika kapal tersebut memasuki perairan Inggeris, cuaca bertukar buruk dan badan kapal mula pecah membuatkan air masuk ke dalamnya.

Kapal "kakak", Dover Merchant, yang berlayar bersama-sama cuba untuk menyelamatkan kapten dan anak kapal tetapi tidak dapat mengambil apa-apa kargo. Kapal itu hilang di bawah ombak, di suatu tempat di luar pantai Land's End.

Dan sudah tentu, dengan jumlah harta yang dianggarkan bernilai lebih daripada RM5 bilion itu, banyak pihak yang telah cuba mencari bangkai kapal itu yang dikenali sebagai "Eldorado dari laut."

Pada tahun 2007, dikatakan bahawa Exploration Marine Exploration mungkin telah menemui bangkai kapal itu selepas ia mendapatkan kembali 500,000 keping emas dan perak dari tapak di luar hujung barat daya Great Britain.

Ini kemudiannya dikenalpasti sebagai harta dari kapal Sepanyol, sekaligus bermaksud bahawa kekayaan yang tidak dapat dibayangkan dari Merchant Royal masih menunggu tuannya.

USS Cyclops adalah kapal besar yang dikuasakan oleh bahan bakar besi yang ditugaskan membawa arang batu dan bekalan lain yang berguna untuk Tentera Laut A.S. pada tahun 1910-an.

Pada perjalanan terakhirnya, Cyclops berlayar dari Rio de Janeiro, dengan beban penuh 10,800 tan bijih mangan dan lebih 300 orang di atas kapal.

Pada 4 Mac 1918 kapal itu dilihat buat kali terakhir ketika meninggalkan Barbados dan berlayar ke apa yang kini kita kenali sebagai Segitiga Bermuda.

Kapal itu dilaporkan hilang tanpa jejak dan kes itu dilihat sebagai misteri kerana tidak ada panggilan kecemasan dibuat serta tiada cuaca buruk dilaporkan di rantau ini.

Teori mula muncul dengan mengatakan bahawa kapal itu telah tenggelam disebabkan oleh orang Jerman, diserang oleh sotong kurita atau sotong gergasi atau menjadi mangsa pemberontakan ganas.

Pencarian Cyclops secara besar-besaran dilancarkan dengan sejumlah bot dan pesawat menjelajah kawasan itu untuk mencari serpihan kapal atau mangsa, tetapi tidak ada saki-baki dari kapal besar itu yang pernah ditemui selepas karam.

Pada 22 Disember 1967, seorang pengembara berpengalaman dan pemilik hotel, Dan Burack bersama rakannya, Father Patrick Horgan, berlayar dalam kapal layar mewah, Witchcraft.

Malangnya, selepas hanya satu batu berlayar, pasangan itu mengalami kesulitan apabila seolah-olah kapal layar itu telah terlanggar sesuatu.

Dan Burack dengan tenang menghubungi Pengawal Pantai Miami untuk melaporkan masalah dan meminta bantuan.

Pegawai yang dihubungi itu kemudian berkata bahawa Dan Burack kedengaran seperti tidak begitu bimbang, mungkin kerana kapal layar itu dipasang dengan alat pengapungan khas yang sepatutnya membuat kapal itu tidak boleh tenggelam.

Pengawal Pantai tiba di tempat kejadian hanya 19 minit selepas panggilan itu dan terkejut kerana tidak menemui jejak kapal layar yang besar itu, serpihan, dan tiada tanda-tanda Dan Burack atau Patrick Horgan.

Sepanjang 6 hari kemudian, pencarian dilakukan di sekitar kawasan lautan seluas beratus-ratus batu persegi, tetapi tiada apa yang berjaya ditemui.

Dengan ini kapal layar Witchcraft memasuki senarai satu lagi kapal yang hilang secara misteri di Segitiga Bermuda.

Sepanjang kerjaya selama 20 tahun, kapal Tentera Laut British HMS Sappho ditugaskan untuk menyekat perdagangan hamba di luar pantai Afrika Barat, memintas beberapa kapal yang sarat dengan hamba dan membebaskan beratus-ratus orang.

Pada tahun 1857, selepas tersalah kejar dan menaiki sebuah kapal Amerika (satu peristiwa yang menyebabkan krisis diplomatik antara Amerika dan Great Britain), kapal itu diperintahkan untuk berlayar ke Australia.

HMS Sappho sampai ke Cape Town tanpa sebarang masalah dan dari sana ia menuju ke Selat Bass di mana ia kali terakhir dilihat melewati sebuah kapal layar pada 18 Februari 1878.

Cuaca buruk dilaporkan di kawasan itu dan telah dilaporkan bahawa angin kencang menyebabkan kapal dimasuki air dan akhirnya tenggelam.

Tidak ada tanda-tanda 147 anggota kru yang pernah ditemui, tetapi khabar angin tersebar mengatakan bahawa kapten, Fairfax Moresby, telah melarikan diri dari bangkai kapal dan berjaya selamatkan diri ke sebuah pulau di luar Australia, di mana dia dikatakan telah hilang ingatannya.


Benarkah Sakit Demam Itu Penghapus Dosa?

Demam merupakan antara penyakit yang akan kerap melanda kita. Ada individu yang pasti kena demam sekurang-kurangnya sebulan sekali, dua bulan sekali sehingga menyebabkan demam itu sendiri sudah jadi seolah rutin pada dia.

Sekiranya dilihat daripada segi sains, demam sebenarnya adalah satu reaksi atau tindak balas sistem imunisasi badan melawan jangkitan bakteria atau virus. Walau bagaimanapun, ada pendapat di kalangan orang Muslim yang menyebutkan sakit demam ini juga sebenarnya satu cara penghapus dosa. Betul ke atau hanya sekadar pepatah kosong saja?

Betul. Memang dalam Islam, sakit demam disebutkan sebagai salah satu bentuk penghapus dosa kita, manusia.

Secara logiknya dan apabila kita berfikir daripada perspektif sains semata-mata, memang kita tidak akan nampak wujudnya hubungan spiritualiti di antara musibah dengan status seseorang ketika dia berhadapan sakit.

Bagaimanapun, dek lengkapnya Islam - wujud hubungan yang amat jelas di antara penyakit atau musibah, dengan dosa seseorang Muslim. Perkara ini disebutkan secara am dalam sebuah hadis sahih yang berbunyi:

Daripada Abu Sa'id Al Khudri dan Abu Hurairah RA daripada Nabi SAW bersabda: "Tidaklah seorang Muslim yang ditimpa suatu penyakit dan keletihan, kegusaran dan kesedihan, gangguan dan kesusahan, bahkan duri yang melukainya melainkan Allah SWT akan menghapus kesalahan-kesalahannya." (Hadith riwayat al-Bukhari, No : 5641, Muslim, No : 2573, at-Tirmizi, No : 966, Ahmad, No : 7684, 8070, 10714)

Hadis ini secara luas menerangkan bahawa sebarang bentuk musibah yang kita hadapi walau sekecil atau sebesar mana sekalipun, merupakan musibah yang terkandung kebaikan kepada mana-mana diri seorang Muslim. Asalkan dia menghadapi musibah atau kesusahan itu dengan cara yang sabar dan memahami semua itu dugaan Allah swt.

Konsep penghapus dosa melalui musibah atau 'kifarah' ini, merupakan kaedah penyucian diri yang amat berharga dalam hidup seorang Muslim. Amat rugilah jika kita tidak menjadikan musibah yang kita hadapi sebagai satu bentuk ibadat.

Kita dah lihat hadis yang menyebutkan musibah secara amnya yang bertindak sebagai proses kifarah seseorang. Jadi persoalannya sekarang - ada tak bukti yang mengatakan sakit demam itu secara spesifiknya adalah proses penyucian diri? Memang ada.

Penyakit demam ada disebutkan dalam beberapa hadis secara terperinci. Ada hadis yang popular mengaitkan penyakit demam itu sama seperti merasai pengalaman di bakar neraka berbunyi;

“Sesungguhnya demam itu atau demam yang berat itu berpunca daripada bahang api neraka. Jadi,sejukkanlah ia dengan air.” (Riwayat Muslim)

Wujud sebuah lagi hadis panjang yang menerangkan kaedah merawat demam yang berbunyi:

“Apabila salah seorang di antara kamu diserang demam dan demam itu adalah percikan api neraka, maka hendaklah dipadamkan demam itu dengan air sejuk dan hendaklah berendam di dalam sungai yang mengalir. Hendaklah dia mandi selepas fajar (subuh) dan sebelum terbit matahari. Hendaklah dia mengucapkan yang bermaksud: “Dengan nama-Mu ya Allah, sembuhkanlah penyakit hamba -Mu dan benarkan bimbingan Rasul-Mu.” (Riwayat at-Tirmizi).

Walaupun status hadis yang mengaitkan demam dengan bahang api neraka di atas adalah sahih, wujud perbincangan yang besar dalam memahami apakah yang dimaksudkan dengan 'punca daripada bahang api neraka' seperti yang disebutkan.

Pendapat pertama mengambil bahang api neraka itu sebagai satu metafora atau konsep yang patut dijadikan iktibar dan pengajaran bagi individu yang sakit. Pendapat kedua pula memang menyamakan bahang panas yang dirasai ketika demam itu, umpama bahang panas neraka dalam skala yang lebih kecil.

Wujud juga kisah berkaitan demam yang berlaku semasa hayat Rasulullah saw. Salah satu kisah popular yang ada adalah kisah yang menyebut tentang seorang wanita bernama Ummu Al-Musayyib yang menggigil demam semasa bertemu Rasulullah saw. Apabila ditanyakan, Ummu menjawab dia demam kerana tidak mendapat keberkatan Allah swt.

Ekoran daripada itu, Rasulullah saw. mengingatkan Ummu agar tidak mencela penyakit demam, kerana demam dapat menghapuskan dosa anak-anak Adam as. ibarat api yang menghilangkan karat pada besi.

Begitulah serba sedikit penerangan bagaimana agama Islam melihat penyakit demam, salah satu penyakit paling kerap berlaku di seluruh dunia. Jelaslah bagi umat Islam, demam harus dilihat daripada dua perspektif iaitu daripada segi kepercayaan seperti yang telah dijelaskan di atas dan juga daripada perspektif sains yang berjaya menerangkan apa yang berlaku pada tubuh kita semasa demam.

Moga tulisan ini mampu mengukuhkan pandangan anda bahawa demam adalah penghapus dosa, bukan hanya sakit dan kesusahan semata-mata.


Kebaikan Dan Keburukan Implan Besarkan Payudara

Lebih daripada 87% daripada keseluruhan pembedahan plastik di dunia dilakukan ke atas wanita dan yang paling popular di kalangannya adalah pembedahan pembesaran payudara. Payudara atau buah dada adalah salah satu "aset" atau penarik bagi wanita dan sudah tentu kaum Hawa sangat pentingkannya. Namun, ia terlalu diberi perhatian oleh mereka sehingga ada yang terdesak untuk membesarkannya.

Pada tahun 1940-an, pelacur Jepun akan menyuntikkan parafin atau span ke dalam payudara mereka untuk meningkatkan garis "bust" mereka dan menarik perhatian tentera Amerika Syarikat semasa Perang Dunia II.

Kemudian, pada tahun 1962, implantasi payudara silikon pertama dilakukan di Houston, Texas.

Dan kini, hampir 60 tahun kemudian, terdapat lebih daripada 23 juta prosedur kosmetik pembedahan dan bukan pembedahan dilakukan di seluruh dunia dan yang paling banyak dilakukan dengan jumlah sebanyak 1.77 juta adalah pembedahan implan payudara!

Payudara adalah sekumpulan lemak, lobula penghasil susu, nodus limfa, dan tisu penghubung.

Sepasang payudara ini tidak sama antara satu sama lain walaupun pada tubuh badan orang yang sama.

Ia terletak di atas otot dada dan di atas tulang rusuk. Dan seperti yang anda tahu, payu dara wujud untuk menyusukan bayi tetapi mempunyai fungsi sosial yang lain juga.

Payudara terus berkembang dan membesar sehingga berumur 22 tahun dan saiznya ditentukan secara genetik dan persekitaran.

Ini bermakna hormon atau pendedahan kimia, diet dan genetik semuanya akan mempengaruhi saiz buah dada. Namun akhirnya sesetengah wanita akan mengubah tisu payudara mereka dengan implan prostetik.

Di AS, kebanyakan implan diperbuat daripada polimer sintetik berkontur atau bulat yang dipanggil elastomer. Saiz diukur dalam sentimeter padu dan setiap saiz cawan adalah 175 hingga 200 sentimeter padu cecair.

Pada tahun 2012, implan mengandungi 72% silikon dan 28% cecair garam steril.

Silikon telah diharamkan oleh FDA sejak tahun 1992 kerana terdapat kebimbangan terdapat kemungkinan untuk implan pecah, tetapi pada tahun 2006 larangan itu ditarik balik selepas ujian yang menyeluruh.

Terdapat tiga jenis pembedahan implan payudara iaitu di bawah tisu payudara sahaja, di bawah sebahagian otot dada dan dan di bawah keseluruhan otot dada.

Implan boleh dimasukkan dalam beberapa kaedah iaitu melalui hirisan di sekitar hirisan areola untuk mengehadkan tisu parut, dalam lipatan payudara, melalui ketiak untuk mengelakkan parut atau kerosakan payudara, atau melalui pusat perut!

Sebaik sahaja dimasukkan, implan diisi dengan cecair, ditempatkan di kedudukannya dan anda mendapat buah dada yang baharu!

Disebabkan ia dilakukan melalui pembedahan, maka tubuh badan perlu mengambil masa untuk pulih dan pesakit harus menjalani melakukan terapi fizikal semasa proses itu.

Tubuh manusia tidak begitu gemar apabila objek luar dimasukkan ke dalamnya, jadi apabila ia pulih, sistem imun akan menghasilkan tisu parut di sekeliling implan tersebut.

Cara baru untuk prosedur implan silikon dari United Kingdom menggunakan permukaan bertekstur pada bahagian luar implan yang meniru permukaan lain di dalam badan, tetapi tisu parut tetap tidak dapat dielakkan.

Secara keseluruhan, jika doktor bedah dan pesakit melakukan tugas mereka dengan baik, payudara yang dibedah akan kelihatan seperti semulajadi.

Dan jika tidak, kontraksi kapsular akan berlaku, iaitu apabila tisu parut menyebabkan payudara yang kelihatan kaku dan tidak semulajadi.

Walaupun 1 hingga 2% prosedur gagal setiap tahun, namun implan payudara tidak seharusnya memudaratkan badan lebih daripada apa-apa prosedur menanam implan yang lain.

Sekiranya ia pecah, tisu parut di sekeliling implan akan tetap utuh untuk seketika, cecair garam boleh diserap oleh badan dan FDA mengatakan silikon tidak akan membahayakan tubuh, menyebabkan kanser atau merosakkan tisu dengan cara apa pun.

Pembedahan diperlukan tak kira sama ada anda mahu membuang atau menggantikan implan.

Baru-baru ini Health Canada secara rasminya mengharamkan implan payudara bertekstur oleh syarikat Allergan selepas kajian keselamatan mendapati bahawa produk ini menimbulkan risiko peningkatan kanser.

Orang yang melakukan pembesaran payudara pelbagai sebab, termasuklah pembinaan semula postmastectomy, ubah bentuk kongenital, perkembangan payudara yang tidak seimbang, selepas menyusukan atau hanya dengan pilihan untuk mencantikkan badan mereka sendiri.

Malah, pembedahan plastik kedua yang paling biasa dilakukan oleh lelaki di dunia adalah pengecilan payudara disebabkan gynecomastia.

Gynecomastia boleh berlaku kepada lelaki disebabkan oleh ketidakseimbangan hormon estrogen dan testosteron. Antara penyebab gynecomastia adalah pengambilan hormon testosterone berlebihan oleh ahli bina badan.

Kajian telah menghubungkaitkan pemilihan untuk menjalani pembedahan pembesaran payudara dengan peningkatan bunuh diri selamat 10 tahun termasuk dengan masalah keyakinan diri.

Namun, ia terserah kepada anda untuk melakukan apa sahaja kepada tubuh badan sendiri.